Summary: "Ruotsissa kaikki ovat samanarvoisia oikeuden edessä ja tämä päätee myös vierailijoihin ulkomailta", sanoo Ruotsin pääministeri.

Ruotsin pääministeri  Stefan Löfven  sanoo keskustelevansa mielellään Yhdysvaltain presidentin kanssa Tukholmassa pidätetyn amerikkalaisen rap-artisti A$AP Rockyn tapauksesta.
 Löfven kommentoi asiaa sen jälkeen, kun presidentti  Donald Trump  kertoi aikovansa ottaa asian tiimoilta yhteyttä häneen.
 Pääministeri korostaa, ettei ”hän pysty eikä aio yrittää vaikuttaa syyttäjiin tai oikeuslaitokseen.”
 Trump kertoi perjantaina keskustelleensa A$AP Rockyn pidätyksestä  Kanye Westin  kanssa ja selvittävänsä, mitä räppärin hyväksi voidaan tehdä.
 Pääministeri Löfven kertoo olevansa tietoinen, että ”Trumpilla on henkilökohtaista kiinnostusta” räppärin tapaukseen. Hän pitää Trumpin halua keskustella aiheesta ”todellakin positiivisena” ja jatkaa:
 – Aion kertoa, että Ruotsin oikeuslaitos on riippumaton. Ruotsissa kaikki ovat samanarvoisia oikeuden edessä ja tämä päätee myös vierailijoihin ulkomailta.
 Räppäri A$AP Rocky Pariisissa 21. kesäkuuta. AOP
 Rap-artisti A$AP Rocky, oikealta nimeltään  Rakim Mayers , pidätettiin heinäkuun alussa Tukholmassa epäiltynä törkeästä pahoinpitelystä. Eilen räppärin pidätystä jatkettiin ensi viikon torstaihin asti, jotta syyttäjä ehtii saada tutkinnan valmiiksi.
 Lisää aiheesta:
 Yhdysvaltalaisräppäri A$AP Rocky pidätettynä Tukholmassa tappelun seurauksena – Trump aikoo soittaa Ruotsin pääministerille

Ruotsin pääministeri pidätetyn räppärin tapauksesta: Jos Trump soittaa, kerron hänelle maamme oikeuslaitoksen riippumattomuudesta


Summary: Iranin vallankumouskaarti otti Stena Impero -tankkerin haltuun Hormuzinsalmessa perjantaina.

Iranin mukaan Stena Bulk -varustamon ruotsalaistankkeri oli ollut onnettomuudessa ennen kuin Iranin vallankumouskaarti otti sen haltuunsa.
 Onnettomuudessa olivat osallisina Stena Impero -tankkeri ja iranilainen kalastusalus, sanoo iranilainen merenkulkuviranomainen valtiollisen Fars-uutistoimiston mukaan.
 – Kun kalastusalus lähetti hätäviestin, Britanniaan liputettu alus jätti sen huomiotta, sanoi satama- ja merenkulkuviranomaisen edustaja  Allahmorad Afifipour  uutistoimisto Reutersin mukaan.
 Stena Imperon 23 miehistön jäsentä ovat pidätettyinä Bandar Abbasin kaupungin satamassa, kunnes Iran on tutkinut tapauksen.
 Iran pysäytti Britanniaan liputetun Stena Impero -aluksen perjantaina Iranin ja Arabiemiraattien välisessä Hormuzinsalmessa.
 Alus oli ollut matkalla satamaan Saudi-Arabiassa mutta muutti äkillisesti kurssiaan Hormuzinsalmessa.  Aluksen kulkutiedot  osoittavat, että se oli kääntynyt kohti Iranin alueella sijaitsevaa Qushmin saarta, jossa Iranin vallankumouskaartilla on The Guardianin mukaan tukikohta.
 Iranin viranomaisten mukaan tankkerin miehistö oli rikkonut kansainvälisiä merenkulun sääntöjä.
 Iranin ja Britannian välit ovat olleet viime viikkoina kireät tankkerien haltuunottojen takia.  Britannia ilmoitti perjantaina  jatkavansa Gibraltarinsalmessa pysäytetyn iranilaistankkerin pidättämistä kuukaudella.
 Lisää aiheesta:
 Iran otti haltuunsa brittien lipun alla seilaavan ruotsalaisomisteisen tankkerin

Iran: Britanniaan liputettu ruotsalaistankkeri oli onnettomuudessa kalastusaluksen kanssa


Summary: Kostea kesä on ollut otollinen espanjansiruetanalle. Sen tiedetään olevan jopa uhka linnunpoikasille.

Sateen jälkeen hiekkatiellä luikertelee koirankakan näköisiä, kymmensenttisiä etanoita. Ne kohottelevat sarviaan taivasta kohti ja etenevät hajun perusteella kohti ruokaa.
 Etenkin koirankakkakikkareen haju houkuttelee niitä, kuten myös lehtokotiloita.
 Viime kesän kuumuus ja kuivuus pitivät huolen, että espanjansiruetanoita ei juuri näkynyt. Myös talven purevat pakkaset kurmuuttivat talvehtivia etanoiden munia.
 Silti osa munista selvisi ja kesän edetessä ne ovat ehtineet kuoriutua ja lisääntyä vauhdilla. Kuluneen kesän viileä keskilämpötila ja suht säännöllinen kosteus ovat tienneet etanalle paratiisia.
 Tampereen luonnontieteellisen museon museoamanuenssi  Tomi Kumpulainen  kehottaa toimimaan, ennen kuin on liian myöhäistä.
 – Jos espanjansiruetanakantaa ei hillitä nyt, käsissämme on lehtokotiloiden kaltainen ongelma, Kumpulainen toteaa.
 Uhka jopa linnunpoikasille
 Tappajaetanan lisänimi juontuu siitä, että se kannibaalin elkein syö kuolleita lajitovereitaan ja muita raatoja. Kaikille etanoille oman lajin raadoilla ruokailu on sinänsä yleistä. Harva kuitenkaan tietää, että espanjansiruetanan tiedetään myös vahingoittaneen lintuja.
 Vuonna 2016  julkaistussa tutkimuksessa  kävi ilmi, että tappajaetana voi olla myös kirjaimellisesti nimensä veroinen. Puolalaisessa tutkimuksessa selvisi, että espanjansiruetanat ovat  raadelleet vastakuoriutuneita linnunpoikasia  pesiinsä.
 – Tämän tutkimuksen mukaan emolinnut eivät jostain syystä osanneet tunnistaa espanjansiruetanoita vihollisiksi, Kumpulainen kertoo.
 Koska kysymys on vieraslajista, ehkä emolinnut eivät ymmärtäneet ennestään tuntematonta etanaa saalistajaksi?
 – Näin voi olla, Kumpulainen miettii.
 Tomi Kumpulainen toivoo, että kunnat ja kaupungit helpottaisivat etanakannan suitsimista tarjoamalla asukkaille esimerkiksi etanaroskiksia. Marko Melto / Yle
 Lisääntyy jopa yksin
 Ilmastonmuutos on tuonut espanjansiruetanat Pohjolaan asti. Ensin ne kulkeutuivat Ruotsiin ja Norjaan. Eteläisimmissä Pohjoismaissa espanjansiruetanoista on tullut riesa, joka vie leivän viljelijältä ja salaatit kotipuutarhureiden pihoista.
 Valtioneuvosto lisäsi espanjansiruetanan kansallisesti haitallisten vieraslajien listalle toukokuussa. Yksi syy tähän on se, että jos etanakanta saa levitä holtittomasti, luvassa on suuria rahallisia tappioita viljelijöille myös Suomessa.
 Ilmastonmuutos muuttaa Suomen talvet leudoiksi. Jos pakkaset lauhtuvat entisestään myös aikuiset espanjansiruetanat pystyvät talvehtimaan yli talven. Jo nyt se  on levinnyt  Suomessa ainakin Rovaniemelle saakka.
 Espanjansiruetanat ovat lisääntymisen mestareita, sillä ne ovat kaksineuvoisia eli molemmat etanat voivat hedelmöittää toisensa. Jos kaveria ei löydy, ne voivat lisääntyä yksinäänkin.
 Tarvitaan siis vain yksi etana, jotta kanta alkaa kasvaa ja levitä. Etanat kulkeutuvat paikasta toiseen etenkin maansiirron ja taimien mukana.
 Etana, etana, näytä sarves
 Päivi Mikkonen suosii etanajahdissa pesuaineliuosta ja suljettavaa pulloa. Jos etanat kerää elävinä esimerkiksi ämpärin pohjalle, ne saavat toisistaan ravintoa. Marko Melto / Yle
 Viikko sitten tamperelainen  Päivi Mikkonen  kohtasi koiralenkillä pysäyttävän näyn. Espanjansiruetanat lyllersivät tutulla lenkkipolulla Tampereen Ryydynpohjassa.
 Kosteat pensaat lenkkipolun vierellä kuhisevat myös lehtokotiloita.
 Reilut 20 vuotta sitten Mikkonen asui Etelä-Ranskassa Cannes´ssa ja ihmetteli, miten tien pinnat täyttyivät sateen jälkeen ruskeista kotiloista.
 – Nehän ovat ulkonäöltään varsin viehättäviä, kuin lorusta  Etana, etana, näytä sarves . Kun ne sitten vuosien jälkeen rantautuivat myös Suomeen ja valtasivat pihat, puskat ja pellot, viehätys loppui, Mikkonen kertoo.
 Nyt hän taistelee espanjansiruetanoita vastaan, jotta niistä ei tulisi samanlaista riesaa kuin kaikkialle levinneistä lehtokotiloista. Mikkonen jätti näköhavainnostaan merkinnän osoitteeseen  vieraslajit.fi  ja kertoi asiasta tamperelaisessa Facebook-ryhmässä.
 – Toivon, että kaikki keräisivät etanoita niitä nähdessään. Halusin ihmisten tietävän, että nyt nämä ovat jo Tampereella. Etanakannan suitsiminen on kansalaisvelvollisuus, Mikkonen sanoo ja hymyilee.
 Mikkonen lenkkeilee nykyään aina korkillinen muovipullo kädessään. Pullo sisältää Fairya ja takataskussa on kertakäyttöhanskat.
 Espanjansiruetana ja sen lima sisältävät muun muassa ripulia ja ruokamyrkytystä aiheuttavia koli- ja listeriabakteereja sekä koirille erittäin haitallisia loisia. Etanoita ei siis pidä käsitellä paljain käsin.
 Näin tapat espanjansiruetanan
 Museoamanuenssi ja biologi Tomi Kumpulainen neuvoo, että espanjansiruetanat voi polttaa, pakastaa tai vaikkapa katkaista kuoliaaksi. Etikka-, suola- ja pesuaineliuokset käyvät myös.
 Etanat voi myös kerätä esimerkiksi ämpäriin ja kaataa kiehuvaa vettä päälle.
 Kumpulainen neuvoo hautaamaan raadot syvälle maahan. Ne voi laittaa myös sekajätteeseen, kunhan pussi tai pullo on kunnolla suljettu.
 Riihimäellä kaupunki on osallistunut tappajaetanataistoon kiinnittämällä kävelypolkujen varsille etanaroskiksia. Monet kaupunkilaiset ovat jo ryhtyneet hillitsemään etanakantaa ja se on tuottanut tulosta.
 – Kannustan kaikkia kuntia ja kaupunkeja samaan. Nyt on aika toimia, Kumpulainen toteaa.
 Espanjansiruetanoita kannattaa tuhota etenkin keväällä, jotta ne eivät ehdi munia uutta etanasukupolvea. Yksi etana voi munia kerrallaan satoja munia.
 Tappajaetanat liikkuvat tavallisesti aamu- ja iltahämärissä, mutta juuri sateen jälkeen ne luikertelevat esiin piiloistaan. Sadekuuro saa etanat myös munimaan.
 Espanjansiruetanaa ei pidä sekoittaa ukkoetanaan, joka on vaaraton ja Suomen suurin etanalaji. Espanjansiruetanalla hapenottoaukko on kilven etupuolella, ukkoetanalla taaempana. Ukkoetanalla on usein myos juovia värityksessään, kun espanjansiruetana on yksivärinen, punaruskeasta aina mustaan saakka. Marko Melto / Yle
 Jos espanjansiruetanaa ei tahdo omalle pihalle, puutarha kannattaa pitää siistinä. Lyhyeksi ajettu nurmi ja rojujen siivous auttavat. Espanjansiruetanat tarvitsevat suojaa auringolta ja kuivuudelta, joten jos niille ei jätä piilopaikkoja, kotipuutarhuri on jo pitkällä.
 Luontaisia vihollisia tappajaetanoilla on vain muutamia, mutta esimerkiksi siilin houkuttelu pihan pysyväksi vieraaksi voi auttaa.
 Lue lisää:
 Tappajaetanoiden hävittäminen on järjestelmällistä työtä – Riihimäki on haitallisen vieraslajin hävittämisessä pioneeri
 Puolalaistutkijat: Jättietanat tappavat linnunpoikasia
 Kaupunki ottamassa niskalenkkiä tappajaetanasta? Yksinkertaisella keinolla kerätään viikossa jopa satoja litroja tuhottavaa

Polta, katkaise tai hukuta– asiantuntija kannustaa sotaan villisti lisääntyviä tappajaetanoita vastaan: "Nyt on aika toimia"


Summary: A$AP Rocky on buukattu yhdeksi Tampereen Blockfestin pääesiintyjistä. Keikan kohtalo on vielä epävarma.

Amerikkalaisräppärin pidätys Ruotsissa on saanut Yhdysvaltain presidentin puuttumaan tapaukseen.
 Rap-artisti A$AP Rocky, oikealta nimeltään  Rakim Mayers , pidätettiin heinäkuun alussa Tukholmassa epäiltynä törkeästä pahoinpitelystä. Perjantaina räppärin pidätystä jatkettiin ensi viikon torstaihin asti, jotta syyttäjä ehtii saada tutkinnan valmiiksi.
 Asiasta kertovat muun muassa  uutiskanava CNN  ja ruotsalaislehti  Aftonbladet .
 Yhdysvaltain presidentti  Donald Trump  on ottanut kantaa tapaukseen Twitterissä. Hän sanoi soittavansa Ruotsin pääministerille  Stefan Löfvenille  ja selvittävänsä, mitä räppärin hyväksi voidaan tehdä.
 Trump sanoo puhuneensa asiasta räppäri  Kanye Westin  kanssa.
 Donald Trumpin tviitti
 On epätodennäköistä, että Löfven haluaisi puuttua Ruotsin oikeuslaitoksen toimintaan.
 Tappelu tallentui videoille
 Tapaus sai alkunsa tappelusta Tukholman kaduilla kesäkuun lopussa. A$AP Rockyn epäillään olleen tappelussa osallisena.
 Yhdysvaltalaisräppäri on kertonut oman versionsa tapahtumista  Instagramissa, jossa hän on julkaissut videoita tapauksesta . Rap-artisti sanoo kahden nuoren miehen seuranneen hänen seuruettaan ja iskeneen turvamiestä kuulokkeilla kasvoihin.
 TMZ-sivuston julkaisemalla videolla  A$AP Rocky puolestaan näyttää heittävän toisen miehistä katuun ja lyövän tätä.
 A$AP Rocky on yksi elokuun puolivälissä  Tampereella järjestettävän hiphop-festivaalin  Blockfestin pääesiintyjistä.
 Räppärin heinäkuun Euroopan-kiertueen keikat on peruttu, mutta  Aamulehden mukaan  Blockfest-keikan kohtalo on vielä epävarma.
 Lisää aiheesta:
 YleX -videot:  Asap Rockyn pidätys: Miksi niin vahvoja reaktioita?

Yhdysvaltalaisräppäri A$AP Rocky pidätettynä Ruotsissa tappelun seurauksena – Trump aikoo soittaa Ruotsin pääministerille


Summary: Eversti Claus von Stauffenberg puhuttaa Saksassa edelleen. Nyt oikeistopopulistisen Vaihtoehto Saksalle -puolueen vuoksi.

Seison pienen linnan ulkopuolella. Sitä ympäröivät vanhat lehtipuut ja matala, lähes umpeenkasvanut vallihauta.
 Linnan julkisivussa on kiveä ja puisia ristikkorakenteita. Sen historia ulottuu 1100-luvulle, ja se sijaitsee Irmelshausenin pikkukylässä Pohjois-Baijerissa.
 Olen täällä tapaamassa henkilöä, jonka käytössä on puolet linnasta. Hänen nimensä on  Karl Schenk Graf von Stauffenberg.
 Jos nimi kuulostaa tutulta, se johtuu siitä, että hän on eversti  Claus Schnek Graf von Stauffenbergin  lapsenlapsi – siis miehen, joka yritti murhata  Adolf Hitlerin .
 Salamurhayrityksestä on kulunut tänään 20. heinäkuuta tasan 75 vuotta. Eversti Stauffenberg on yhä edelleen kiistanalainen henkilö Saksassa, sillä oikeistopopulistit ovat viime vuosina yrittäneet käyttää hänen tekoaan omiin tarkoituksiinsa.
 Irmelshausenin linna Baijerissa on ollut Stauffenbergien koti sukupolvien ajan. Johnny Sjöblom
 Ikuinen rooli lapsenlapsena
 Karl von Stauffenberg on tottunut siihen, että tärkeiden vuosipäivien aikaan hän saa vastaanottaa paljon vieraita.
 – Kuten suurin osa saksalaisista, tunnen isoisäni lähinnä koulun historiankirjoista. Lisäksi olen kuullut hänestä paljon isältäni ja isoäidiltäni, von Stauffenberg kertoo.
 – Kun on hänen kaltaisensa henkilö isoisänä, ei koskaan tule nähdyksi omana itsenään. Sitä on aina ensi sijassa lapsenlapsi.
 Sen vuoksi von Stauffenberg tuntee, ettei voi piiloutua tai vetäytyä pois julkisesta keskustelusta. Siitäkin huolimatta, ettei se ainakaan helpota elämää.
 – Von Stauffenbergin nimi velvoittaa. Minun odotetaan kommentoivan isoisääni koskevia kysymyksiä ja minun odotetaan suhtautuvan häneen tietyllä tavalla.
 Oikeistopopulistit löysivät von Stauffenbergin
 Viime aikoina Karl von Stauffenbergin ja muiden perheenjäsenten aika on kulunut kuuluisan isoisän puolustamisessa oikeistopopulistien lausuntoja vastaan.
 Oikeistopopulistisen Vaihtoehto Saksalle eli AfD-puolueen jäsenet näkevät mielellään edustavansa samanlaista kansalliskonservatiivista vastarintahenkeä kuin Claus von Stauffenberg aikoinaan.
 Flyygelin päälle on asetettu Berthold (vasemmalla) ja Claus von Stauffenbergin valokuvat. Johnny Sjöblom
 He haluavat kiinnittää huomiota niihin saksalaismielisiin, antiliberaaleihin ja parlamentarismin vastaisiin mielipiteisiin, joita von Stauffenberg ja muut salaliittoon kuuluneet upseerit edustivat.
 Kunnioittamalla henkilöitä, jotka yrittivät tappaa Hitlerin, voi samanaikaisesti ottaa etäisyyttä natsismiin ideologiana. Siksi nuori AfD-poliitikko, joka viime vuonna kutsui von Stauffenbergiä petturiksi, erotettiin nopeasti puolueesta.
 – Näin yritetään omia oikeistopopulististen tarkoitusten välineeksi henkilö, joka ei elä meidän aikaamme ja jolla ei ole meidän kokemuksiamme demokratiasta, sanoo Karl von Stauffenberg.
 – Tietenkin hän oli kansalliskonservatiivi. Se oli ajan henki ja siihen hänet kasvatettiin. Se ei kuitenkaan tarkoita sitä, että hän toteuttaisi samoja ajatuksia, jos eläisi tänä päivänä. Eikä varsinkaan sillä tavalla kuin AfD asian esittää.
 – Siksi pidän hyvin vahingollisena sitä, että AfD:ssä yritetään käyttää häntä ja hänen tekoaan omien tarkoitusten välineenä.
 Paikka jossa päätös vastarinnasta syntyi
 Baijerin naapuriosavaltiossa Baden-Württembergissä sijaitsee Lautlingen. Siellä, Stuttgartin eteläpuolella, sijaitsee suvun aiemmin omistama Stauffenberg-Schloss. Nykyisin  museona  toimivassa linnassa Claus von Stauffenberg vietti nuorena paljon aikaa.
 Siellä myös todennäköisesti syntyi lopullinen päätös vastarinnasta.
 Lautlingenissa sijaitseva Stauffenberg-Schloss toimii nykyisin museona. Johnny Sjöblom
 – Kesällä 1943 von Stauffenberg vetäytyi linnaan toipumaan Pohjois-Afrikan taisteluissa saamistaan vakavista vammoista. On oletettavaa, että hän päätti silloin liittyä vastarintaryhmään, sanoo museon näyttelyn koonnut historiantutkija  Doris Astrid Muth .
 Hän viittaa muun muassa tekstiin, jonka Claus von Stauffenberg tuolloin laati yhdessä veljensä  Bertholdin  kanssa. Tekstissä veljekset hahmottelivat sitä miltä Saksa voisi näyttää ilman Hitleriä ja natseja.
 Claus (keskellä seisomassa) yhdessä isänsä Alfredin ja veljiensä Bertholdin (vasemmalla) ja Alexanderin kanssa. Ullstein Bild / AOP
 Lautlingenissa von Stauffenberg myös sai kuulla seuraavan komennuspaikkansa olevan Berliinin hallintokorttelissa, jossa hän voisi luoda yhteyden Hitlerin vastaisessa vastarinnassa mukana olevaan kenraali  Friedrich Olbrichtiin .
 Joukko upseereita oli jo vuonna 1942 ryhtynyt kenraalimajuri  Henning von Tresckowin  johdolla solmimaan yhteyksiä siviilien vastarintaliikkeeseen. Tresckow oli jo vuosien ajan ollut yhteydessä hallinnon arvostelijoihin.
 Claus von Stauffenberg halusi pelastaa Saksan tappamalla Hitlerin ja pyrkimällä solmimaan rauhan liittoutuneiden kanssa. Universal History Archive / UIG / REX / AOP
 Upseerit tekivät ensimmäisen yrityksen Hitlerin salamurhaamiseksi jo maaliskuussa 1943, jolloin tämän lentokoneeseen ujutettiin räjähde. Ilmeisesti sytyttimessä olleen vian vuoksi räjähde jäi suutariksi. Sama toistui, kun Berliinissä muutama päivä myöhemmin yritettiin tehdä itsemurhaisku.
 Näiden epäonnistuneiden yritysten jälkeen alkoi muotoutua suunnitelma attentaatista natsien päämajassa Wolfsschanzessa eli Sudenpesässä, joka sijaitsi Itä-Preussissa. Pian oli selvää, että juuri von Stauffenberg hoitaisi suunnitelman toteuttamisen.
 Tavoitteena Saksan pelastaminen
 Itärintamalla komentajana toiminut kenraali von Tresckow näki todennäköisesti jo talvella 1941–42 Moskovan taisteluissa, mihin sotatilanne oli kehittymässä. Viimeistään seuraavana talvena Stalingradin taistelun jälkeen oli selvää, että katastrofi itärintamalla oli tosiasia.
 Claus von Stauffenberg kuvattuna vuonna 1934. Ullstein Bild / AOP
 Tilanne ei ollut paljon parempi Pohjois-Afrikassa, jossa von Stauffenberg huhtikuussa 1943 menetti toisen silmänsä, toisen kätensä ja kaksi sormea jäljelle jääneestä kädestään. Vain pari viikkoa sen jälkeen, kun von Stauffenberg oli viety hoitoon kotimaahansa, Saksan ja Italian viimeiset joukot antautuivat Libyassa.
 – Von Stauffenberg ei ollut alkujaan mikään vastarintamies, kuten eivät monet muutkaan vastarintaliikkeen upseereista. Hänestä tuli sellainen vasta, kun sotaonni kääntyi, sanoo historiantutkija Muth.
 Vaikka von Stauffenberg ei koskaan ollutkaan natsipuolueen jäsen, ei hänellä tai muilla sotilailla ollut mitään sitä vastaan, että natsit varustivat asevoimia ensimmäisen maailmansodan päätteeksi laaditun Versaillesin rauhansopimuksen vastaisesti.
 – Hänen tärkein syynsä Hitlerin ja natsien vastustajaksi kääntymiseen oli sotilaallinen. Hän halusi pelastaa Saksan tappamalla Hitlerin ja pyrkimällä solmimaan rauhan liittoutuneiden kanssa.
 – Kaikki muut vaikuttimet, kuten humanitaariset tai moraaliset syyt, on nähtävä tätä taustaa vasten, jatkaa Muth.
 Claus von Stauffenberg (vasemmassa reunassa) ja Adolf Hitler Sudenpesässä 15. heinäkuuta 1944. Ullstein Bild / AOP
 Von Stauffenbergin motiivien arvioiminen jälkikäteen on kuitenkin hyvin vaikeaa. Mitään suoria kirjallisia lähteitä, jotka selventäisivät hänen päätöstään liittyä ensin vastarintaan ja sitten yritykseen tappaa Hitler, ei ole.
 – Isoisääni syytetään usein siitä, ettei hän ollut mikään demokraatti tai että kaiken taustalla oli vain kysymys Saksan silloisesta sotilaallisesta tilanteesta, toteaa Karl von Stauffenberg.
 Hänen mukaansa Claus von Stauffenbern oli ennen kaikkea sotilas ja upseeri ja siinä roolissa epäpoliittinen.
 – Sotilaalla ei tuolloin ollut muuta tehtävää kuin totella määräyksiä ja siksi tuntuu oudolta yrittää istuttaa häneen nykypäivän demokratiakäsityksiä.
 – Sen perusteella mitä isoäitini on kertonut, näkemykseni on, että isoisän vahvasta uskosta johtuen taustalla olivat myös omantunnonsyyt. Uskon hänen tienneen, mitä juutalaisille ja poliittisille toisinajattelijoille tapahtui, von Stauffenberg jatkaa.
 Operaatio Valkyyria epäonnistui
 Claus von Stauffenberg joutui kokemaan natsien vastustajien kohtalon jo samana päivänä, jona pommi-isku Hitleriä vastaan tehtiin. Keskiyöllä von Stauffenberg ja kolme muuta upseeria, heidän joukossaan kenraali Olbricht, seisoivat teloituskomppanian edessä.
 Attentaatti epäonnistui, eivätkä vastarintaliikkeen jäsenet seuranneessa kaaoksessa ja epätietoisuudessa pystyneet toteuttamaan Operaatio Valkyyriaksi nimettyä suunnitelmaansa ottaa Saksa hallintaansa.
 Sudenpesän kokoustilana toiminut parakki pommi-iskun jälkeen. Suuresta aineellisesta tuhosta huolimatta Hitler sai vain vähäisiä vammoja.  Universal History Archive / Universal Images Group / Getty Images
 Von Stauffenbergin Sudenpesään viemä räjähde laukesi suunnitellusti klo 12.42, mutta koska viestiyhteydet paikalta oli suunnitelman mukaisesti katkaistu, eivät Berliinissä odottaneet vastarintaliikkeen jäsenet tienneet oliko Hitler kuollut vai elossa. Berliinin hallintokorttelissa ei siksi ryhdytty toimiin ennen kuin von Stauffenberg vasta tunteja attentaatin jälkeen lensi Berliiniin.
 Illan mittaan tilanne karkasi yhä pahemmin vastarintaliikkeen hallinnasta. Kun radiossa kerrottiin Hitlerin elävän, valuivat jatkosuunnitelmat lopullisesti hiekkaan.
 Iltayhdeltätoista vastarintaliikkeen miehet otettiin kiinni ja tuomittiin pikaoikeudenkäynnissä kuolemaan.
 Claus von Stauffenbergin vuonna 1951 kirjoitettu kuolintodistus. Von Stauffenberg teloitettiin 20. heinäkuuta 1944. Universal History Archive / UIG / REX / AOP
 Vain lievästi haavoittunut Hitler puolestaan oli jo iltapäivällä ottanut Sudenpesässä vastaan Italian diktaattorin  Benito Mussolinin .
 Hitlerin selviytyminen lievillä vammoilla selittyi muun muassa sillä, että pommin sisältänyt salkku oli siirretty jykevän pöydänjalan taakse sen jälkeen, kun von Stauffenberg oli poistunut parakkirakennuksesta. Räjähteen vaikutusta vähensi myös se, että tapaaminen oli siirretty bunkkerista erilliseen parakkiin, jonka ikkuna vielä oli avattu kuumuuden vuoksi.
 Salaliittolaisten perheet joutuivat kärsimään
 Heinäkuun 21. päivän vastaisena yönä radiossa lähetettiin Hitlerin puhe, jossa hän vannoi, että salaliittolaiset tuhotaan armottomasti. Heinäkuun 20. päivä 1944 merkitsi siten monille osallisille kohtalokkaita seurauksia.
 Von Stauffenberg ja Olbricht teloitettiin ampumalla jo samana iltana, ja hallinnon vastustajiin jo vuodesta 1938 lähtien lukeutuneelle kenraali  Ludwig Beckille  annettiin mahdollisuus tappaa itsensä.
 Tutkimukset ja puhdistukset jatkuivat sodan loppuun, eli toukokuuhun 1945 asti, ja useita tuhansia ihmisiä otettiin kiinni. Yli sata teloitettiin.
 Kiinni otettiin myös ihmisiä, jotka eivät olleet osallisena attentaatista, mutta jotka olivat hallinnon silmissä vihollisia.
 Seuraukset olivat kovat myös pääsyyllisten perheille. Perheenjäseniä ja sukulaisia otettiin kiinni ja suljettiin vankilaan ja keskitysleireille.
 Claus von Stauffenberg kuvattuna lastensa Heimeranin, Valerien ja Franz Ludwigin sekä veljensä Bertholdin lasten Elisabethin ja Alfredin kanssa. Karl von Stauffenbergin isä Franz Ludwig on kuvan oikeassa reunassa. Ullstein Bild / AOP
 Monet lapsista erotettiin perheistään ja sijoitettiin lastenkotiin. Sinne joutui myös Karl von Stauffenbergin isä. Tarkoituksena oli uudelleenkouluttaa lapset ja antaa näille uudet nimet ja identiteetit.
 Työtä ääriaatteita vastaan
 Karl von Stauffenbergille isoisän perintö merkitsee työtä erilaisia ääriaatteita vastaan. Hän on aktiivinen liberaalipuolue FDP:n jäsen ja perusti muutama vuosi sitten oman ääriajattelua vastustavan yhdistyksen.
 Karl Schenk Graf von Stauffenberg katsoo isosisänsä muiston velvoittavan häntä toimimaan ääriaatteita vastaan. Johnny Sjöblom
 – Huomasin, ettei vielä ollut sopivaa yhdistystä, joka vastustaa ääriajattelun kaikkia muotoja. Sen vuoksi päätin perustaa oman yhdistyksen, von Stauffenberg perustelee.
 – Kyse on toiminnasta niin äärioikeistoa kuin äärivasemmistoakin vastaan, mutta myös muslimien ja kristittyjen fundamentalismia vastaan.
 Vuosipäivänä 20. heinäkuuta on von Stauffenbergin mielestä hyvä hetki pysähtyä pohtimaan, kuinka hyvän puolesta voi taistella demokraattisin keinoin.
 Heinäkuun 20. päivä vuonna 1944 tehdyn salamurhayrityksen muistoksi tehty laatta nykyisen Puolan alueella sijaitsevassa Sudenpesässä. Ullstein Bild / AOP
 – Heinäkuun 20. päivän attentaatti oli varmasti näkyvin yritys Hitlerin pysäyttämiseksi, mutta samalla isoisäni oli vain pieni osa sitä vastarintaa, jota kaikesta huolimatta oli olemassa. Minulle esimerkiksi Schollin sisarukset [vastarintaryhmä Valkoisen ruusun jäsenet] ovat yhtä suuria vastarintasankareita kuin isoisäni.
 – Minulta kysytään usein olenko ylpeä isoisästäni. Rehellisesti sanottuna olisin mieluummin ottanut aivan tavallisen isoisän, jonka olisin voinut tavata ja jonka olisin voinut oppia tuntemaan, Karl von Stauffenberg sanoo.
 Alkuperäinen teksti: Johnny Sjöblom, Svenska Yle, suomennos ja muokkaus: Jussi Nurminen, Yle Uutiset
 Lisää aiheesta:
 Svenska Yle: Hans farfar genomförde attentatet mot Hitler den 20 juli 1944: ”Jag får ofta frågan om jag är stolt över honom”

Hitlerin murhayrityksestä 75 vuotta – Salaliittolaisen lapsenlapsi: "Minulta kysytään usein, olenko hänestä ylpeä"


Summary: Kuusimetsää tuhoavan kirjanpainajakuoriaisen leviämistä torjutaan nyt kopterikameran avulla.

Kuvauskopteri surraa peltoaukealta korkeuksiin ja lähtee lentämään valmiiksi ohjelmoitua reittiään kuusimetsän yllä Lappeenrannassa. Meneillään on koe, jossa selvitetään, miten tehokkaasti kopterin kameralla pystyy tarkkailemaan kuusimetsiä uhkaavan tuhohyönteisen, kirjanpainajakuoriaisen leviämistä.
 Perinteisesti kirjanpainajan leviämistä seurataan kulkemalla metsässä jalan ja kiinnittämällä huomiota puun ulkokuoressa näkyviin kirjanpainajasta kertoviin merkkeihin. Pienenpienet purukasat puunrungolla ovat ensimmäisiä ihmissilmällä nähtäviä varoitusmerkkejä kirjanpainajasta.
 Kirjanpainaja on vakavin kuusen runkoja vioittava tuhohyönteinen. Erkki Oksanen / Metla
 Ilmakuvaus on kävellen tehtyyn tarkastukseen verrattuna moninkertaisesti nopeampaa. Kamera myös tunnistaa kirjanpainajan tuhot yksittäisessä puussa, jo ennen kuin ihmissilmä pystyy huomaamaan ensimmäiset merkit.
 Kuvauskopteri on varustettu multispektri-kameraksi kutsutulla laitteistolla, joka kuvaa puista heijastuvan valon aallonpituuksia. Yksittäisen puun neulasmassasta näkyy, jos kirjanpainaja on alkanut kuivattaa runkoa.
 – Lennätys tämän kuvion yllä kestää viisi minuuttia. Jos lähtee kulkemaan jalkaisin tuonne kuusikkoon ja etsimään niitä haavoittuneita puita, niin kyllähän se kestää paljon paljon pidempään, sanoo harjoittelija  Saana Pulkkinen  metsäyhtiö Stora Ensosta.
 Ilmakuvasta on mahdollista tunnistaa jokainen yksittäinen puu. Stora Enso
 Käyttö yleistyy ehkä jo pian
 Stora Enso tekee tänä kesänä ensimmäisiä kokeellisia kuvauslentojaan Suomessa. Yhtiö suunnittelee kehittävänsä ilmakuvauksesta palvelun, jota aletaan tarjota yksityisille metsänomistajille.
 – Mitä aiemmin kirjanpainajan iskeytyminen metsikköön pystytään huomaamaan, sitä pienemmiksi metsänomistajan taloudelliset menetykset jäävät, sanoo Stora Enso Metsän ostopäällikkö  Jyri Änäkkälä .
 Änäkkälä on menetelmän tehokkuuden suhteen toiveikas. Hän arvioi, että kuvauslentoja aletaan käyttää metsänhoidossa yleisesti hyvin pian, ehkä jo vuoden kuluttua.
 Kuvauskopteri on varustettu viidellä kameralla, jotka kuvaavat valon aallonpituuksia. Puun vesisuonista näkyy, jos kirjanpainaja on alkanut kuivattaa runkoa.  Kare Lehtonen/Yle
 Metsätalousinsinööriksi opiskelevalle Saana Pulkkiselle Stora Enson kopterikuvaukset ovat opintoihin liittyvä tutkimuskohde ja lopputyön aihe. Hän vertailee Lappeenrannan lähellä Saimaan kanavan varressa sijaitsevassa kuusikossa, miten hyvin ilmasta kuvattu informaatio vastaa todellista tilannetta maastosta käsin arvioituna.
 Pulkkinen ja Änäkkälä vakuuttavat, että ohjelman kehittelyssä ollaan jo nyt pitkällä. Kenttäkokeiden perusteella ohjelmaan tehdään pieniä kalibrointeja.
 – Ohjelmasta näkyy hyvin heikentyneet puut, ne ikäänkuin loistavat pienten tähtien lailla siinä ohjelmassa, Pulkkinen kuvaa.
 Kirjanpainaja kuivattaa puun pystyyn
 Kirjanpainajakuoriainen on kuusimetsän pahin tuholainen. Se voi aiheuttaa talousmetsässä merkittävää rahanmenetystä jo yhdessä kesässä.
 Tuholaisen mahdollisimman aikainen löytyminen nopeuttaa vaurioituneiden puiden korjaamista pois metsästä niin, ettei kirjanpainaja pääse leviämään puusta toiseen.
 Kirjanpainajan kohteeksi päätyneen kuusen rungolla näkyy pienenpieniä purukasoja. Kare Lehtonen/Yle
 Yksittäisen puunrungon kirjanpainaja tuhoaa kokonaan. Se asettuu nakertamaan kuoren alla sijaitsevaa nilakerrosta ja vaurioittaa samalla vesisuonia, joiden tehtävä on kuljettaa nestettä kohti puun latvaa. Puu kuolee pystyyn.
 Yleensä kirjanpainaja iskee tuulen kaatamiin runkoihin tai lumen painosta talvella katkenneisiin latvuksiin. Jos kesän sääolosuhteet ovat kirjanpainalle suotuisat ja yksilöitä on todella runsaasti, se siirtyy myös terveisiin puihiin.
 Kirjanpainaja munii puun kuoren alle. Toukat käyttävät ravinnokseen kuoren alla olevaa nilakerrosta. Kare Lehtonen/Yle
 – Lämpiminä kesinä kirjanpainaja pystyy tekemään toisenkin sukupolven, ja silloin tuhot voivat tulla merkittäviksi, Jyri Änäkkälä kertoo.
 Tänä kesänä kirjanpainajaa on havaittu erittäin paljon Itä-Uudellamaalla ja läntisessä Kymenlaaksossa.
 Ilmaston lämpeneminen lisää tuhohyönteisten määrää
 Kirjanpainaja hyötyy kuivista ja kuumista kesistä, joten  ilmaston lämpenemisen tiedetään lisäävän kirjanpainajatuhoja Suomessa  tulevina vuosina.
 Stora Enso kokeilee kopterikameraa kirjanpainajan havaitsemisessa parhaillaan myös muualla Euroopassa, missä tuhot ovat Suomeen verrattuna paikoin moninkertaisia.
 Ostopäällikkö Jyri Änäkkälä Stora Ensosta seuraa kopterikameran lennätystä Lappeenrannassa. Kare Lehtonen/Yle
 – Esimerkiksi Tsekissä kirjanpainaja on aiheuttanut todella suuria taloudellisia tappioita metsänomistajille, Änäkkälä kertoo.
 .Metsässä tuholaisen tehokkaimpana torjuntakeinona pidetään sen valtaamien puiden kaatamista ja kuljettamista pois. Kirjanpainajaa voidaan tuhotaan myös feromoniansoilla, joilla voidaan jonkin verran vähentää tuhohyönteisen lukumäärää.

Ilmaston lämpeneminen patistaa etsimään uusia keinoja tuhohyönteisten torjuntaan – kopterikameralla kuusen tuhoutumisen näkee jo ennen ihmissilmää


Summary: Valtiot ovat tarkkoja avaruusbudjeteistaan, mutta yksityiset yritykset tuskin säästelevät kuluissa, kun Kuun huiman arvokkaat mineraalit tulevat käden ulottuville.

Kun Yhdysvaltain presidentti  George W. Bush  linjasi maalleen uuden avaruusstrategian vuonna 2004, viimeisestä Apollo-lennosta oli yli kolme vuosikymmentä. Yhdysvaltain oli aika palata Kuuhun, Bush ilmoitti.
 Miehitetty lento piti tehdä viimeistään vuonna 2020, mutta kävi kuten monimutkaisille ja kalliille avaruusohjelmille tapaa käydä: tavoite hivuttautui eteenpäin.
 Vielä tämän vuoden alussa Yhdysvaltain avaruushallinnon Nasan kaavailuissa oli vuosi 2028, mutta keväällä varapresidentti  Mike Pence  yllätti aikaistamalla takarajan vuoteen 2024.
 Nasa pystyy ottamaan haasteen vastaan, vakuutti Nasan johtaja  Jim Bridenstine.
 Hän lisäsi, että tällä kertaa tehdään toisin kuin Apollojen ja kylmän sodan aikaan: Kuussa ei vain käväistä, vaan sinne jäädään olemaan, ja hankkeeseen kutsutaan kumppaneita.
 Avaruus houkuttelee suuriin sanoihin
 Varapresidentti näytti puhuvan presidentti  Donald Trumpin  suulla. Toukokuussa Trump itsekin twiittasi, että hänen hallintonsa aikana Yhdysvallat palaa Kuuhun ja jatkaa sitten Marsiin.
 "Palaamme Avaruuteen ISOLLA TAVALLA!" Trump julisti ja lupasi sitä varten ensi vuoden budjettiehdotukseensa Nasalle 1,6 miljardia dollaria lisärahoitusta.
 Vain kuukausi myöhemmin hän kuitenkin näytti pyörtävän tukensa twiittaamalla, ettei avaruustutkimuksen vaatimia isoja rahoja pidä satsata Kuuhun vaan suoraan Mars-matkaan. Johan siellä Kuussa on käyty, Trump sanoi.
 Hän ei ole ainoa, joka on sitä mieltä, että Kuu on jo tutkittu, suotta sinne enää ihmisiä lähetetään. Avaruustutkimukseen pitkällisesti perehtyneellä tiedetoimittajalla  Jari Mäkisellä  on vasta-argumentti.
 – Astronautit laskeutuivat vain muutamiin kohtiin Kuun pinnalla ja kävivät nopeasti tonkimassa sitä. Kuinka paljon maapallosta voisi tietää, jos tänne laskeuduttaisiin vain kuuteen paikkaan ja katseltaisiin siinä vähän ympärilleen?
 Miltä Kuussa käveleminen todella tuntuu? Sen tietää enää neljä ihmistä: Buzz Aldrin (89), David Scott (87), Charles Duke (83) ja Harrison Schmitt (84).
 Mäkinen kertoo, että Apollo-ohjelman jälkeen Yhdysvaltain kaikilla presidenteillä on ollut avaruuden suhteen suuria suunnitelmia.
 – Jokainen presidentti on pitänyt ison puheen, jossa hän on määritellyt jonkin hienon päämäärän, mutta se on lössähtänyt, koska rahaa ei ole löytynyt.
 Sama lienee takana Trumpinkin mielenmuutoksissa.
 Mäkinen kertoo, että huhupuheiden mukaan Trump kysyi heti valtaan tultuaan, paljonko maksaa lähettää astronautit Marsiin. Hän halusi sen tapahtuvan hänen presidenttikaudellaan.
 – Nasasta sanottiin, ettei se onnistu niin nopeasti, vaikka olisi kunka paljon rahaa käytössä, Mäkinen kertoo.
 Jos Trump valitaan toiselle presidenttikaudelle, se kestää tammikuuhun 2025. Hänellä on siis jonkinlaiset mahdollisuudet jäädä aikakirjoihin miehenä, joka lähetti ihmisen Kuuhun, vaikka Mars-matka ei käykään vielä päinsä.
 Viimeinen sana Nasan rahoituksessa on kongressilla. Kaukana ovat ajat, jolloin presidentti  John F. Kennedy  sai Apollo-ohjelman vaatimat isot rahat kongressin molemmilta kamareilta vain korostamalla, että miehitetyt kuulennot alleviivaavat Yhdysvaltojen suurvalta-asemaa.
 Apollo 11:n 50-vuotisjuhlaa on vietetty Yhdysvalloissa monilla tavoin. Tässä kuumatkaan eläydytään Cape Canaverelissa Floridassa. Christobal Herrera / EPA-EFE
 Kuu sopii Mars-matkojen kenttäkokeisiin
 Edustajanhuoneelta ei viime kuussa liiennyt niitä 1,6 lisämiljardia, jonka Trump pani keväällä budjettiinsa Nasan nykyiselle kuu- ja Mars-ohjelmalle Artemisille. Senaatti ei ole vielä sanonut sanaansa.
 Artemisin toteuttamiseksi Nasan kaavailemalla tavalla summan pitäisi olla ainakin nelinkertainen useiden vuosien ajan.
 Uudet kuulennot voisivat saada kukkarot avautumaan ennen muuta kahdesta syystä: Niistä saadaan tietoa ja kokemusta Mars-lentoja varten. Toisaalta Kuussa on roimasti kaupallista potentiaalia. Siitä lisää myöhemmin tässä jutussa.
 Kuuhun ei loppujen lopuksi ole kovin pitkä matka. Maan ja Marsin väliseen etäisyyteen välimatkaa ei kannata verratakaan. Mikä merkitys Kuulla siis on sillanpääasemana lennolla Marsiin?
 Kuu on tarpeeksi lähellä ja kyllin kaukana. Se on sekä helppo että haastava kohde.
 Suurin merkitys on ehdottomasti se, että Kuun avulla voidaan testata tekniikkaa, jota voidaan käyttää myös Marsissa. Periaatteessa ne laitteet, jotka toimivat Kuussa, toimivat myös Marsissa, vastaa Jari Mäkinen.
 – Voi olla, että Kuusta on jopa pikkuisen hankalampi lähteä Marsiin kuin suoraan tästä maapallon ympäriltä. Ihan ratadynamiikan takia Kuuhun tuskin kannattaisi mennä.
 Etuja kuitenkin on, kunhan Kuuta kiertämään saadaan avaruusasema.
 – On hyvin todennäköistä, ettei Mars-lento tapahdu samalla tavalla kuin Apollot aikoinaan – niin että raketti nousee avaruuteen ja siitä jatketaan suoraan kohti Marsia. Todennäköisesti alus kootaan palasista avaruudessa, Mäkinen ennakoi.
 Osat kannattanee testata laskeutumalla Kuun pinnalla ja tulemalla takaisin asemalla, jotta tiedetään, että ne varmasti toimivat, hän lisää.
 – Kuuasemalla voidaan myös tehdä simuloitu lento, joka kestää sen puolitoista vuotta, jonka Mars-lento todennäköisesti tulisi kestämään. Voitaisiin nähdä, tuleeko sinä aikana todennäköisesti suuria ongelmia, ja jos tulee, miten niihin voidaan vaikuttaa.
 Taitelijan näkemys Gateway-asemasta kiertämässä Kuuta. Asemasta aiotaan paljon pienempää kuin Maata kiertävästä ISS:stä.  Nasa
 Myös miehistöjä on testattava
 Yksi tärkeä puoli on psykologia. Lento Marsiin ei ole pelkästään sitä, että tekniikka toimii hyvin, vaan ihmistenkin täytyy toimia, Jari Mäkinen sanoo.
 – Toistaiseksi on aika vaikea ymmärtää, mikä on se psykologinen fiilis siinä, että maapallo näkyy vain tähtenä taivaalla, ja tiedät, että jos ongelmia tulee, et pysty palaamaan saman tien. Paluumatka kestää vähimmillään kuusi kuukautta.
 Mäkinen muistelee Moskovassa tehtyä koetta, jossa kuusi ihmistä asui "Mars-aluksessa" puolitoista vuotta eristettyinä ulkomaailmasta. Siten tutkittiin, millaisista ihmisistä syntyy paras yhdistelmä miehistöksi. Osa oli rauhallisia ja toiset vähän vilkkaampia.
 – ”Marsiin mennessä” he tekivät pieniä videoita ja olivat aktiivisia, mutta kun he olivat tehneet simuloidun laskeutumisen Marsiin, paluumatka oli vain odottelua. Se osoittautui haastavimmaksi. Miehistön ekstrovertein jäsen, joka oli ollut menomatkalla todella hyvä tyyppi, masentui aika lailla ja todennäköisesti joutui turvautumaan lääkkeiden apuun.
 Etukäteen voidaan ennustaa, että todennäköisesti jotakin tällaista tapahtuu, mutta on toinen asia testata sitä konkreettisesti, Mäkinen tuumii.
 Kaksosveljekset Scott ja Mark Kelly tarjosivat ainutlaatuisen mahdollisuuden tutkia avaruudessa oleskelun vaikutuksia ihmiseen. Robert  Markowitz / Nasa
 Edelleen on paljon selvitettävää myös siinä, millä tavoin pitkä oleskelu avaruudessa vaikuttaa ihmisiin fyysisesti, vaikka tietoa jo on Kansainväliseltä avaruusasemalta.
 Loppukeväällä kerrottiin erityisen mielenkiintoisista kokeista, joihin osallistuivat yhdysvaltalaiset astronauttiveljekset  Scott  ja  Mark Kelly .
 Identtisistä kaksosista Scott oli Kansainvälisellä avaruusasemalla lähes vuoden vuosina 2015–2016. Markin ura avaruussukkulalentäjänä päättyi sukkulaohjelman loppuessa vuonna 2011.
 Science-lehdessä  ilmestyneessä laajassa tutkimuksessa selvitettiin, oliko miesten fysiologiaan, henkisiin toimintoihin ja geeneihin koitunut eroja Scottin pitkähköstä oleskelusta avaruudessa.
 Tulosten mukaan se oli muun muassa ajanut immuunijärjestelmän ylikierroksille ja heikentänyt hieman muistia ja ajattelukykyä. Muutosten mahdollisesta pitkäaikaisuudesta tutkijat eivät vielä ole valmiit sanomaan mitään.
 Luut ja lihakset heikentyvät avaruudessa
 Kun ihminen lentää avaruuteen, se vaatii elimistöltä jo lyhyellä matkalla sopeutumista. Myös paluun jälkeen tarvitaan aktiivista kuntoutumista.
 Kanadan avaruushallinnon  tutkimusten mukaan luiden tiheydestä, enimmäkseen jaloista, katoaa avaruudessa prosentti tai pari kuussa.
 Myös lihasmassan ja -voiman katoaminen koskee ennen muuta jalkoja.  Nasan  mukaan lihasmassasta häviää jo noin viikon matkalla viidennes. Kuntoilu lennon aikana hidastaa katoa mutta ei pysäytä sitä.
 Painottomuus aiheuttaa muutoksia on myös verenkierrossa ja silmissä.  Nasan rahoittaman tutkimuksen  mukaan melkein nejänneksellä lyhyen avaruusmatkan tehneistä astronauteista on näköongelmia. Pitkän matkan jälkeen niitä on lähes joka toisella. Joillakuilla ne kestävät vuosia.
 – Marsissa pitää pystyä toimimaan heti laskeutumisen jälkeen. Näitä juttuja on kiinnostavaa tutkia Kuussa. Kuuasemalla voidaan olla kuukausia ja sitten laskeutua Kuun pinnalle ja katsoa, miten siellä oleminen onnistuu, Jari Mäkinen sanoo.
 Täysin realistinen testi ei ole, sillä Kuun painovoima on pienempi kuin Marsin, mutta parempi kuitenkin kuin ei mitään, hän lisää.
 Nasan astronautti Anne McClain sai apua palatessaan viime kuussa avaruusaseman painottomuudesta Maahan Venäjän Sojuz-aluksen kapselilla. Aleksandr Nemenov / EPA-EFE
 Kuussa voi katsoa Maan lapsuuteen
 Ensimmäisenä Marsiin yltävä valtio saa siitä totta kai ison suurvaltasulan hattuunsa, kuten Yhdysvallat Kuuhun laskeutumisesta 50 vuotta sitten. Siksi rahoittaminen kiinnostanee valtioita.
 Kuututkimuksella on kuitenkin myös ikioma tieteellinen arvonsa.
 Kuusta tekee tieteelle erityisen mielenkiintoisen se, että sieltä puuttuvat geologiset voimat sekä veden ja tuulten aiheuttama eroosio, jotka ovat mullistaneet Maata perusteellisesti.
 Asteroidien ja komeettojen pommituksen jäljet ovat pyyhkiytyneet täältä lähes täysin, ja muutenkin Maan pinta kertoo hyvin vähän jos mitään planeettamme lapsuudesta. Kuututkimuksen avulla sinne on mahdollista kurkistaa.
 Kuuperänäytteiden kemiallinen analyysi voi antaa vihjeitä jopa siihen suureen kysymykseen, miten elämä on saanut alkunsa.
 "Tulimme tänne saakka tutkiaksemme Kuuta, ja tärkein asia on, että löysimme Maan."  Apollo-astronautti Bill Anders, joka oli ensimmäisessä Kuun kiertäneessä miehistössä vuonna 1968.
 Entä kansalaisten kiinnostus uusiin kuumatkoihin? Uutistoimisto  AP selvitti vastikään kyselytutkimuksella , mitä yhdysvaltalaiset pitävät maansa avaruustutkimuksen tärkeimpinä tavoitteina.
 Selvästi useampi vastaaja lähettäisi astronautteja Marsiin kuin Kuuhun, mutta eniten vastaajissa oli niitä, jotka eivät satsaisi miehitettyihin lentoihin lainkaan.
 Nasa voi kuitenkin myös henkäistä helpotuksesta: 60 prosenttia oli sitä mieltä, että kaikkiaan avaruustutkimus on hintansa arvoista.
 Selvästi tärkeimmäksi tutkimukseksi valittiin sellainen, joka tähtää maapallon suojelemiseen asteroidien törmäyksiltä. Vain yksi kymmenestä vastaajasta ei pitänyt sitä edes jokseenkin tärkeänä.
 Kuulentoihin kehitettävää tekniikkaa voidaan käyttää myös tuohon tarkoitukseen, sanoo Jari Mäkinen.
 – Kaikki uusi tekniikka, jolla pystytään nykyistä kätevämmin lentämään matalalta kiertoradalta korkeammalle ja planeettojen väliseen avaruuteen, auttaa myös kyvyssä torjua kosmisia uhkia. Sekin on tärkeää.
 Kaupallisista kumppaneista on tullut tärkeitä
 Vaikka Nasa onnistuisi saamaan kongressilta riittävästi rahaa Artemis-ohjelmaansa, miehitetyn kuulennon onnistuminen alle viiden vuoden päästä on iso haaste.
 Videolla lento on jo tehty, mutta todellisuudessa kantoraketti on kesken ja Orion-alus samoin. Laskeutuja puuttuu täysin.
 Kuu- ja Mars-alukseksi suunnitellussa Orionissa on tilaa enimmillään kuudelle astronautille.  Twitter-videosta voit katsoa, millaiseksi Nasa kaavailee Orionin lähdön. Nasa
 Kaupalliset kumppanit ovat olennaisia Artemisin onnistumiselle.
 Nasa ilmoitti loppukeväällä solmineensa kolmen yrityksen kanssa sopimuksen useista miehittämättömistä tutkimusmatkoista Kuuhun. Yksi yrityksistä aikoo lennättää Nasan instrumentteja Sateiden meren laavatasangolle jo vuoden päästä.
 Instrumenttien joukossa on laite sen mittaamiseen, millaiselle määrälle kosmista säteilyä astronautit altistuisivat. Nasan toiveissa on, että kaupallisilla lennoilla löytyvät parhaat laskeutumispaikat ihmisille.
 Samaan aikaan Nasa itse keskittyy tekemään Orion-alusta ja SLS-kantorakettia, josta olisi nostamaan Orion matkalleen Kuuhun. Molemmissa on ollut viivästyksiä.
 Rahoituksen puuttuminen koskee ennen kaikkea Trumpin ja Pencen suunnitelmaa Kuuhun laskeutumisesta, kertoo Jari Mäkinen.
 – Nyt suunnitteilla olevat lennot ovat saaneet rahoituksen. Ne ovat sen puolesta ok, mutta niissä on teknisiä ongelmia, jotka johtuvat osittain siitä, että rahaa ei ole ollut alun perin tarpeeksi.
 Esa hahmottelee kuukylää
 Nasan visiossa Kuuta alkaa kiertää avaruusasema, Lunar Gateway.
 – Siitä on tehty kansainvälisiä sopimuksia yhteistyömaiden kanssa. Kun Orion pääsee liikenteeseen, sillä tehdään pari koelentoa, jonka jälkeen aletaan vähitellen rakentaa pientä asemaa, Mäkinen kertoo.
 Aluksi Gateway toimisi kuten Maata kiertävä ISS; Kuuhun sieltä ei vielä laskeuduttaisi. Vasta myöhemmin sen on määrä toimia näppäränä tukikohtana laskeuduttaessa Kuuhun ja lopulta Mars-lennoille.
 – Kun toukokuussa ilmoitettiin, että Nasa on tilannut ensimmäiset osat asemaa varten, monet luulivat, että ”nyt Trump on pistänyt ison vaihteen päälle, ja heti tilataan kuuaseman osia”. Se on kuitenkin ihan eri juttu, ja siihen on työt tehty jo aikaisemmin, Mäkinen sanoo.
 Tällaiseksi Euroopan avaruusjärjestö näkee tulevaisuuden kuukylän.  ESA/Foster + Partners
 Uutisissa on puhuttu myös Kuuhun rakennettavista asemista. Kiinalla on sellaisia suunnitelmia, ja Euroopan avaruusjärjestöllä Esalla on tulevaisuuden konseptiajatuksena kuukylä
 – Kun kuuasemia joskus ruvetaan tekemään, ne kannattaa laittaa lähelle toisiaan, jotta ne pystyvät antamaan toisilleen apua. Sen suhteen on tehty alustavia töitä, mutta se on tulevaisuuden askel, Mäkinen kertoo.
 Kiina teki vuodenvaihteessa historiaa
 Ellei Yhdysvaltain kunnianhimoinen suunnitelma lähivuosien kuumatkasta onnistu, Kiinan Kuun jumalattaren Chang'en mukaan nimetty kuuohjelma saattaa hyvinkin ehtiä ensin.
 Kiina oli kolmas valtio, joka onnistui tekemään pehmeän laskun Kuuhun, ja tämän vuoden tammikuussa Chang'e 4 laskeutui ihmiskunnan ensimmäisenä aluksena tutkimaan sitä Kuun puolikasta, joka ei koskaan näy Maahan.
 – Kiina ajattelee, että taikonautit voisivat laskeutua Kuuhun vuoden 2030 paikkeilla. Nykyisellä vauhdilla se varmaankin on mahdollista, uskoo Jari Mäkinen.
 Hänen mukaansa Kiina ottanee tänä vuonna käyttöön seuraavan avaruusasemansa ja hyvin todennäköisesti tekee taas miehitetyn avaruuslennon.
 – Kiinalla on ollut yksi lento kolmessa vuodessa. Se on ollut varsin hidasta. Nyt on ollut pieni tauko, koska Kiina on ottamassa käyttöön uuden aluksen ja sen seuraava avaruusasema on isompi kuin aiemmat.
 Valmistelut aseman rakentamiseksi myös Kuun pinnalle ovat käynnissä. Kiina tutkii laskeutujillaan hyviä asemapaikkoja ja testaa tekniikkaansa.
 Pieni virhe pudotti Israelin laskeutujan
 Neljäntenä kansakuntana pehmeässä laskussa saattaa onnistua Intia. Sen tähtäimessä on Kuun etelänapa, jonne ei ole ennen laskeuduttu.
 Chandrayaan-2-alus yritti lähteä matkaan viime viikonloppuna mutta viime hetken tekninen ongelma esti kantoraketin laukaisun. Uusi yritys aiotaan tehdä jo ensi viikolla.
 Pieni israelilainen Beresheet-luotain pääsi varsin lähelle Kuun pintaa kolme kuukautta sitten mutta päämoottori sammui kriittisellä hetkellä. Israelilaiset ovat jo ilmoittaneet yrittävänsä uudelleen.
 – Laskeutuminen Kuuhun on periaatteessa hyvin helppoa mutta käytännössä hieman hankalaa. Israelilaislaskeutuja osoitti juuri sen. Hyvin pieni virhe saattaa koitua kohtalokkaaksi, sanoo Jari Mäkinen.
 Kisaamalla Kuuhun
 Beresheetin kehittelijät osallistuivat opiskelijaryhmille tarkoitettuun Googlen Lunar XPRIZE -kisaan. Ryhmiä haastettiin tekemään laite, joka laskeutuu Kuun pinnalle, lähettää joitakin kuvia ja liikkuu vähän matkaa.
 Alkuperäinen kilpailu lopetettiin, koska kisaan ilmoittautuneet ryhmät eivät saaneet tehtyä laitteitaan ajoissa. Pulmana oli rahoitus, joka olisi pitänyt hankkia itse.
 Sittemmin kisaa on muutettu.
 – Kilpailemassa on nyt muutama yhdysvaltalainen tiimi, nämä israelilaiset ja jo aika pitkälle päässyt saksalainen PTScientists. Se aikoo laskeutua Kuuhun ensi vuonna. Tällä hetkellä neuvotellaan, tulisiko mukaan suomalainen mittalaite, Mäkinen kertoo.
 Onnistuisiko alus suomalaisilta?
 Saksalaisluotaimeen mahdollisesti tuleva laite on Aalto-yliopistossa tehty magneettikenttämittari. Onnistuisiko myös satelliitteja tehneeltä Aallolta oma kuuluotainkin?
 Aallossa on jo niin paljon tietotaitoa, että rahoituksen järjestyessä kuulaskeutujan tekeminen tuskin olisi sille ongelma, Mäkinen arvioi.
 – Raha on tällä hetkellä suurin juttu. Jos sinulla on kymmenen miljoonaa euroa ylimääräistä rahaa, minä voin järjestää sinulle laskeutujan, lennon Kuuhun, Mäkinen lupaa.
 PTScientistsiä rahoittavat suurella osuudella yritykset Vodafone ja Audi, ja tiimissä on myös Redbull.
 – Tilanne alkaa olla sellainen, että mainoshyötyjä haluavien yhtiöiden kannattaa laittaa rahaa johonkin tällaiseen pelkän tv:n mainosbudjetin sijaan. Sellainen maksaa helposti kymmeniä miljoonia. Tällä saa isot otsikot ja paljon goodwilliä.
 Suhteellisen edullinen hinta perustuu uuteen avaruustekniikkaan, jossa voidaan käyttää melko tavallisia standardiosia, ja kun mukana ei ole astronautteja, voidaan ottaa vähän riskejäkin, Mäkinen sanoo.
 – Koska ne tehdään edullisesti, voi tietysti olla, etteivät ne toimi yhtä hyvin kuin vanhat laitteet. Toisaalta, mitä sitten! Jos ei toimi, on helppo lähettää uusi.
 Siksi Nasa on tilannut yksityisiltä yrityksiltä useita laskeutujia, jotka pohjustavat tulevia lentoja, ja myös Esa on tilaamassa PTScientistsiltä oman lennon tutkimuslaitteiden viemiseksi Kuuhun, Mäkinen kertoo.
 Kuussa on aarteita
 Yksi asia Kuuhun vetää varmasti: siellä on mineraaleja, myös yttriumia, terbiumia ja muita harvinaisia maametalleja elektroniikkateollisuuden tarpeisiin. Jo tällä hetkellä niiden hakeminen sieltä voisi olla kannattavaa, sanoo Jari Mäkinen.
 Sellainen varmasti on mielessä yksityisyrityksillä, joista monet ovat viime vuosina päässeet pitkälle avaruusteknologiassa. Tienata ei aiotakaan vain viemällä riittävän rikkaita turisteja avaruuslennoilla.
 Madagaskarin yllä vuoden 2016 keväällä lentänyt ISS odotti SpaceX-yhtiön Dragon-rahtialuksen telakoitumista venäläisen Sojuzin rinnalle.  Tim Peake / EPA / Esa / Nasa
 Mäkinen arvelee, että yksityiseltä puolelta voi hyvinkin olla tulossa musta hevonen.
 – Rahaahan maailmassa on vaikka kuinka paljon. Heti kun on olemassa kaupallinen intressi Kuun pinnalle menemiseen ja sen hyödyntämiseen, niin kyllähän alusten ja laitteiden kehittämiseen löytyy miljardeja saman tien.
 Kuun maametallit, kulta ja platina houkuttelevat, mutta eniten saattaa kiinnostaa helium-3, tulevaisuuden fuusioreaktorien saasteeton polttoaine. Kuussa arvioidaan olevan sitä kylliksi tuottamaan ihmiskunnalle energiaa 10 000 vuotta.
 Kaikkea Kuun suomaa ei kannata tuoda suoraan maapallolle, vaan sitä voitaisiin jalostaa tehtaissa Kuun pinnalla tai avaruudessa. Halpaa energiaa on tarjolla suoraan Auringosta.
 – Sellainen saattaa mennä eteenpäin aika nopeastikin, koska kaupallinen puoli toimii eri pelisäännöillä kuin avaruusvirastot, sanoo Jari Mäkinen.
 Jos esimerkiksi SpaceX:n uusi Starship-alus tulee ajatellusti liikenteeseen, jo vuonna 2021 tai 2022, se mullistaa Mäkisen mukaan koko alan.
 –Jos Starship toimii, kuten on suunniteltu, se pystyy viemään Kuuta kiertävälle radalle paljon ihmisiä ja tavaraa, kuten esimerkiksi kaupallisen laskeutujan, joka alkaa perustaa kaivosta Kuun pinnalle.
 Kuuta on lupa hyödyntää mutta ei omistaa
 Mäkinen vertaa Kuun kaupallisen hyödyntämisen pelisääntöjä kalavarantojen käyttöön kansainvälisillä merialueille. Kuusta ei voi julistaa alueita omiksi ja aidata niitä, mutta vaikkapa mineraaleja saa ottaa.
 Kansanvälisiä sopimuksia on kaksi,  ulkoavaruussopimus vuodelta 1967 ja kuusopimus vuodelta 1979 .
 Ulkoavaruussopimuksen mukaan Kuun ja muiden taivaankappaleiden tutkimuksen on hyödytettävä kaikkia maita ja koko ihmiskuntaa.
 Myös kuusopimuksen mukaan Kuun ja muiden taivaankappaleiden luonnonvarat ovat ihmiskunnan yhteisiä ja niiden käytöstä on sovittava kansanvälisesti, kun hyödyntämisestä tulee mahdollista.
 Ulkoavaruusopimus on ratifioitu varsin yleisesti, mutta kuusopimuksen on ottanut omaan lainsäädäntöönsä vain 11 valtiota. Joukosta puuuttuvat niin Yhdysvallat ja Venäjä kuin Kiinakin.
 Sitä paitsi Yhdysvalloilla tällä vuosikymmenellä säädetty laki, joka antaa kansalaisille oikeuden luonnonvaroihin, jotka he pystyvät kaivamaan asteroideista. Kuuta laissa ei mainita – vielä?
 Kuu on myös tunteiden tulkki
 Apollo 11:n laskeutuminen Kuuhun 50 vuotta sitten muutti ehkä monien tapaa katsella kiertolaistamme. Samoin saattaa vaikuttaa tieto siitä, että Kuuta jyrsivät ehkä pian kaivinkoneet.
 Silti Kuu herättää edelleen myös lämpimiä ja perin romanttisiakin tunteita.
 Hopeinen kuu luo järvelle siltaa Pielisellä viime elokuussa Ismo Pekkarinen / AOP
 Kun Ylen Radio Suomi kysyi suomalaisilta, mikä on  kaikkien aikojen iskelmä , ykköseksi valittiin  Hopeinen kuu  ja kymmenenneksi  Täysikuu . Kymmenen kärjessä ei ollut muita taivaankappaleita.
 Täysikuu, sä ihme olet öisen taivahan, runoillaan yhdessä iskelmässä. Toisessa Kuu tuijottaa jäisesti kaamosyön kulkijaa, ja yhdessä oopperakirjallisuuden rakastetuimmista  aarioista  vedenneito Rusalka pyytää Kuuta lemmenkuriirikseen.
 Aurinko on elämän antaja, mutta Kuu nähdään usein inhimillisenä.
 "Kuu, sinä matkustat ympäri maailmaa ja näet sisälle koteihin. Kuu, pysähdy hetkeksi ja kerro, missä rakkaani on."  "Kuu taivaan syvyydessä" -aaria Antonín Dvořákin oopperasta Rusalka.
 Mitä ajattelee avaruuteen erikoistunut tiedetoimittaja täysikuuta katsoessaan? Ainako vain teknisiä ja tieteellisiä asioita?
 – Olen alun perin tähtitieteilijä, joten Kuussa näen Maan luontaisen seuralaisen, joka todennäköisesti on syntynyt ison taivaankappaleen ja maapallon törmäyksestä, vastaa Jari Mäkinen.
 Kuun kraatterit muistuttavat häntä aurinkokunnan historiasta ja siitä, että periaatteessa Kuussa on vettä ammoisista komeetoista, jos esimerkiksi etelänavalta pystyttäisiin saamaan näytteitä.
 Mäkinenkin kuitenkin pitää Kuuta myös puhtaasti kauniina, ja eteläisellä pallonpuoliskolla hän kertoo ajatelleensa, että onpa hauskaa, kun Kuu on nurin päin.
 – Kunnes muistin, että itsehän sitä ylösalaisin onkin, ja tuli mieleen, että täällä sitä ollaan vain pienen pallon pinnalla.
 Apollo 11:n kuumatkan 50-vuotisjuhlan artikkelisarjassa myös:
 Astronautit varautuivat kuolemaan, presidentti Nixonilla oli muistopuhe valmiina
 Seuraava jalanjälki Kuussa voi olla kiinalaisesta kengästä
 Kuuntele:  Podcast-sarja  He valloittivat Kuun
 Katsele:  Areena-sarja  Historia: Kuun valloittajat
 Lue:   Kuussa on yli 180 000 kiloa ihmisten romua ja pieniä inhimillisiä muistoja
 Pakkaskuivattua kanaa ja haaleaa kahvia – Näin Apollo 11:n syötiin ja juotiin

Kuun tulevaisuus on kaupallinen – kultaa, platinaa ja saasteetonta energiaa tuhansiksi vuosiksi


Summary: Ministeri ja terveyden asiantuntijat pitävät rokotuspakkoa Suomeen sopimattomana.

Vie lapsesi tuhkarokkorokotukseen, tai saat mojovat sakot!
 Tässä hengessä etenee  lakiesitys Saksassa . Suomalaisilta asiantuntijoilta se ei saa vastakaikua, vaikka tuhkarokon tartuntatapauksia on havaittu meilläkin.
 Rokote voidaan kyllä Suomessa tehdä ihmisille pakolliseksi, tartuntatautilain nojalla, jos kyseessä on kansanterveydellinen uhkatilanne.
 – Mutta sen pitää olla pernarutto tai jokin muu isorokkoon verrattava tauti. Näiden muiden, kuten tuhkarokon, kohdalla en näe perusteita pakollisuudelle, sanoo ylilääkäri  Hanna Nohynek  Terveyden ja hyvinvoinnin laitokselta.
 Hän muistuttaa, että pikkulasten rokotuskattavuus on Suomessa hyvä, ja siitä saadaan kiittää neuvoloiden tekemää työtä vanhempien ja lasten kanssa.
 – Aina tulee olemaan ihmisiä, jotka eivät halua rokotteita esimerkiksi maailmankatsomuksensa perusteella. Rokotuspakko on käytössä Italiassa, Australiassa ja osassa Yhdysvaltoja, mutta silti tuota rokotuksia vastustavaa yhtä prosenttia väestöstä ei ole niissäkään saatu rokotettua, Nohynek kertoo.
 THL:n mukaan  96 prosenttia vuonna 2006 syntyneistä vauvoista  on saanut tuhkarokkorokotteen sisältävän MPR-rokotteen. Rokote on kaikille maksuton ja se kuuluu kansalliseen rokotusohjelmaan.
 Hallitus haluaa rokotuskattavuuden paremmaksi
 Ylen tavoittama perhe- ja peruspalveluministeri  Krista Kiuru  (sd.) katsoo pakottamisen sopivan kehnosti suomalaiseen sosiaali- ja terveydenhuoltoon.
 – Samaan aikaan on huolestuttavaa, kuinka monet ihmiset käyvät keskustelua siitä, että rokotemyönteisyydestä voitaisiin tinkiä.
 Ministeri muistuttaa, että hallitusohjelmansa mukaisesti uusi hallitus aikoo entisestään parantaa rokotuskattavuutta ja suomalaisten suopeaa suhtautumista tartuntataudeilta rokottamiseen.
 – Rokotemyönteisyyden edistäminen on erityisen tärkeää niillä tietyillä alueilla Suomessa, joissa lipeämistä on tällä saralla on tapahtunut, Kiuru muotoilee.
 Tilanteen edistäminen tarkoittaa esimerkiksi vanhempia opastavien keskustelujen lisäämistä neuvoloissa.  Täältä voit lukea lisää keinoista , joilla rokotuskattavuus pyritään saamaan entistä aukottomammaksi. Sosiaali- ja terveysministeriön asiantuntijaryhmä esitteli ne toukokuussa.
 Talven tuhkarokkotapaukset säikäyttivät rokotevastaiset piikille
 Suomessa säikähdettiin viime talvena, kun useampi rokottamaton pikkulapsi sairastui tuhkarokkoon. Lasten sairastuminen sai monet aiemmin rokottamattomat ottamaan tuhkarokkorokotuksen.
 Suomessa diagnosoitiin viime vuonna yhteensä 16 tuhkarokkotapausta. Se on hieman enemmän kuin vuotta aiemmin. Suurin riski laajemmalle epidemialle on Pohjanmaalla, jossa on  rokotuskriittisyyden takia enemmän rokottamattomia lapsia  kuin muualla Suomessa.
 Tuhkarokko on tautina yleensä lievä, mutta siihen voi liittyä vakavia lisätauteja (lähde:  Terveyskirjasto ). Tuhkarokkovirus voi vaurioittaa keskushermostoa tai aiheuttaa aivotulehduksen. Jälkitautina on usein keuhkokuume, ja sairastamisen jälkeen vastustuskyky pysyy alentuneena jopa vuosia.
 Noin joka tuhannes tuhkarokkoon sairastunut kuolee tautiin. Suurimmassa vaarassa ovat pienet, rokottamattomat lapset. Tuhkarokko leviää äärimmäisen herkästi.
 Korkea rokotuskattavuus on tärkeää, jotta väestölle saadaan niin sanottu laumasuoja. Kun riittävän suuri osa väestöstä on rokotettu, tauti ei pääse tarttumaan eteenpäin ja rokottamattomatkin ovat suojassa. Tuhkarokon kohdalla 95 ihmistä sadasta tulee rokottaa laumasuojan saavuttamiseksi.
 Lue lisää:
 Tuhkarokkorokotteesta on tulossa pakollinen Saksassa – uusi laki koskee kouluja, päiväkoteja ja vastaanottokeskuksia
 Rokotuskattavuutta yritetään parantaa muilla konsteilla kuin pakolla
 Tuhkarokkoa ja lääkkeille vastustuskykyisiä bakteereja tavattiin Suomessa edellisvuotta enemmän
 Rokotetutkija Hanna Nohynek lumoutuu tautien aiheuttajista – Zikavirus säikäytti silti
 Tietoa lasten rokotekattavuudesta (THL)

Suomi luottaa neuvoloihin, vaikka Saksa voi sakottaa pian tuhkarokkorokotteesta kieltäytyvää – Kiuru Ylelle: Huolestuttavan moni pohtii rokotuksen välttämistä


Summary: Viisi ihmistä on vielä kadoksissa.

Keski-Kiinassa räjähdyksessä kaasutehtaalla on kuollut ainakin kymmenen ihmistä. Lisäksi viisi ihmistä on vielä kateissa.
 Onnettomuudessa loukkaantui vakavasti 19 ihmistä, kertovat paikalliset viranomaiset.
 Perjantai-iltainen räjähdys Yiman kaupungissa Henanin maakunnassa rikkoi ikkunoita kolmen kilometrin säteellä tehtaasta.
 Kiinassa onnettomuudet teollisuuslaitoksissa ovat yleisiä, vaikka keskushallinto on vaatinut niitä parantamaan turvallisuuttaan.

Ainakin kymmenen ihmistä kuoli Kiinassa räjähdyksessä kaasutehtaalla


Summary: Johnson on luvannut toteuttaa Brexitin lokakuun loppuun mennessä, jos hänet valitaan pääministeriksi.

Euroopan unioni valmistautuu tarjoamaan brexitiin liittyvää lisäaikaa Britannian mahdolliselle uudelle pääministerille  Boris Johnsonille , kirjoittaa  Guardian .
 Entinen ulkoministeri Johnson on luvannut toteuttaa brexitin lokakuun loppuun mennessä, jos hän nousee pääministeriksi. Uuden pääministerin nimen on määrä olla selvillä tiistaina.
 Guardianin mukaan EU:n suunnittelema lisäaika ulottuisi lokakuun lopun yli, ja sen tarkoituksena on auttaa Johnsonia pitämään konservatiivipuolue kasassa. Lisäksi se tarjoaisi Britannialle vielä yhden mahdollisuuden erota EU:sta sopimuksen kanssa.
 Lisäaika käytettäisiin uusiin neuvotteluihin, mutta se voitaisiin tarjoilla kovan eron kannattajille mahdollisuutena valmistella sopimuksetonta lähtöä EU:sta.

Guardian: EU valmistautuu tarjoamaan Britannian Johnsonille brexit-lisäaikaa


Summary: Viranomaisten mukaan 95 prosenttia Kazirangan kansallispuistosta on veden alla.

Intian merkittävimpiin eläinten suojelualueisiin kuuluva Kazirangan kansallispuisto on käytännössä kokonaan veden peitossa monsuunisateiden aiheuttamien tuhoisten tulvien vuoksi.
 UNESCOn maailmanperintökohteisiin kuuluvassa kansallispuistossa elää maailman suurin intiansarvikuonopopulaatio. Lisäksi puistossa elää muun muassa tiikereitä, norsuja, karhuja ja kauriita.
 Viime päivinä paikalliset eläinjärjestöt ovat julkaisseet lohduttomia kuvia ja videoita eläinten ahdingosta, sillä tulvat ovat peittäneet alleen lähes kaikki puiston maa-alueet.
 Keskiviikkona Intian metsänhoitolaitos julkaisi Twitterissä sydäntä särkevän videon pienen sarvikuonon taistelusta hukkumista vastaan. Pelastajat kuitenkin onnistuivat veneestä käsin pelastamaan vedessä henkensä edestä räpiköivän eläimen, kirjoittaa  India Today -lehti.
 Toisessa Twitterissä julkaistussa kuvassa neljä intiansarvikuonoa on löytänyt suojapaikan ahtaalta saarekkeelta, joka ei ole jäänyt vielä vesimassojen alle.
 Uutiskanava CNN  kertoo intialaisperheestä, jota odotti kotona hämmästyttävä näky: Sisään livahtanut valtava tiikeri loikoili perheen sängyssä. Tiikerin uskotaan paenneen tulvia ihmisasutuksen keskelle tulvivasta Kazirangasta.
 Tiikeri livahti tulvia pakoon yksityisasuntoon Assamin osavaltiossa Kollis-Intiassa. Samshul Ali / AOP
 Kansallispuiston työntekijät suunnittelivat antavansa rauhoittavia villieläimelle, mutta se lähtikin talosta omin päin.
 Viranomaisten mukaan 95 prosenttia kansallispuistosta on veden alla.
 – Eläimet hakeutuvat korkeampaan maastoon sateiden alkaessa, mutta päästäkseen sinne niiden pitää ylittää läheinen valtatie, kertoo kansallispuiston apulaisjohtaja  Rohini Ballave Saikia .
 Saikian mukaan puiston työntekijät pyrkivät pelastamaan valtiellä loukkaantuneet eläimet ja kuljettamaan ne turvaan.
 Yli 80 villieläimen on kerrottu kuolleen kansallispuistossa sen jälkeen, kun tulva valtasi sen tämän kuun puolessa välissä. Määrän arvioidaan olevan kuitenkin suurempi, sillä kansallispuistolla ei ole tietoa tulvakatastrofia paenneiden eläinten kohtalosta.
 Kazirangan kansallispuisto sijaitsee Assamin osavaltiossa Koillis-Intiassa.
 Lisää aiheesta:
 CNN: Tiger takes catnap on bed in Indian home after fleeing huge floods
 India today: Assam floods: Rescue team saves rhino calf from drowning in Kaziranga. Hats off, says Internet

Tiikeri haki suojaa yksityiskodista, sarvikuonon poikanen taisteli hukkumista vastaan – Intian tulvat ajavat villieläimet ahdinkoon


Summary: Liikennekatkos kestää useita tunteja, arvioi pelastuslaitos.

Kurikassa kolmostie on kokonaan poikki liikenteeltä, kun raskas ajoneuvoyhdistelmä kaatui tielle.
 Maitorekalla on lastinaan 20 000 litraa maitoa ja sen molemmat säiliöt vuotavat.
 Pelastuslaitos sai hälytyksen onnettomuuspaikalle vähän puolenyön jälkeen.
 Kolmostie Tuiskulan suoran kohdalla tulee olemaan kokonaan poikki useamman tunnin raivaustöiden vuoksi.

Kaatunut maitorekka katkaisi liikenteen kolmostiellä Kurikassa


Summary: Walt Disney Animation Studios aloittaa pian näyttelijöiden etsimisen Frozen 2 -elokuvan saamenkieliseen versioon.

Walt Disney Animation Studios tekee pohjoissaamenkielisen version  Frozen 2  -elokuvasta.
 Saamenkielinen versio on tulos Saamelaisen parlamentaarisen neuvoston, Saamelaisneuvoston ja Walt Disney Animation Studiosin yhteistyöstä.  Frozen 2  -elokuvan tekijät ovat vierailleet Saamenmaalla ja saanet neuvoja elokuvaan saamelaiselta työryhmältä.
 Frozen 2 -elokuvan tekijät ovat vierailleet Suomessa, Norjassa ja Islannissa hankkimassa tietoja elokuvaa varten. Tuottaja  Peter Del Vecho  kertoo, että ryhmä vieraili monissa paikoissa ja tapasi monia ihmisiä, muun muassa saamelaisia.
 – Se vaikutti meihin syvästi, kertoo Del Vecho.
 Del Vechon mukaan taustatyö on ensiarvoisen tärkeää, jotta saadaan rakennettua mielikuvituksellisia mutta uskottavia maailmoja.  Frozen 2  -elokuvan trailerissa liikutaan ruskan väreissä hehkuvissa metsissä, joihin on voitu saada innoitusta Saamenmaan maisemissa.
 Saamelaiskäräjien ja Saamelaisneuvoston puheenjohtajat  Tuomas Aslak Juuso  (Suomen Saamelaiskäräjät),  Åsa Larsson-Blind  (Saamelaisneuvosto),  Aili Keskitalo  (Norjan Saamelaiskäräjät) ja  Per-Olof Nutti  (Ruotsin Saamelaiskäräjät) iloitsevat saamenkielisestä versiosta yhteisessä lausunnossaan.
 – Olemme ylpeitä ja kiitollisia yhteistyöstä Disney Animationin kanssa. Olemme iloisia, kun saamelaislapsille annetaan mahdollisuus nähdä Frozen 2 omalla äidinkielellään. Olemme hyvin tyytyväisiä, kun voimme kertoa nämä uutiset nyt, kun YK juhlii Kansainvälistä alkuperäiskielien vuotta.
 Saamelaiskäräjien ja Saamelaisneuvoston puheenjohtajat vasemmalta lukien. Suomen saamelaiskäräjien toinen varapuheenjohtaja Tuomas Aslak Juuso, Saamelaisneuvoston puheenjohtaja Åsa Larsson-Blind, Norjan saamelaiskäräjien puheenjohtaja Aili Keskitalo ja Ruotsin saamelaiskäräjien puheenjohtaja Per-Olof Nutti.  Sámediggi
 Walt Disney Animation Studios aloittaa pian casting-prosessin, jolla etsitään näyttelijöitä  Frozen 2  -elokuvan pohjoissaamenkieliseen versioon. Saamenkielisen version pitäisi suunnitelmien mukaan ilmestyä samaan aikaan kuin muut pohjoismaiset versiot, eli joulukuussa 2019.

Frozen 2 -elokuva tehdään myös pohjoissaameksi


Summary: Kodista löytyy paljon kosmetiikkaa, joka on käytössä jokapäiväisessä arjessa, mutta jonka kierrättäminen vaatii vaivannäköä.

Raivoisa painallus, mutta puolillaan oleva hiuslakkapullo ei pihahdakaan. Tavaraa pullossa on, mutta suutin on tukossa. Suuttimen huuhtelu veden alla tai muut vippaskonstit eivät tuota toivottua lopputulosta, joten ei auta muu, kuin hyväksyä väistämätön. Painepakkaus on roskiskamaa, lakkoineen kaikkineen.
 Tavallisen kuivajätteen keskelle hiuslakkapullolla ei kuitenkaan ole mitään asiaa.
 En tiedä miten hiuslakat yms. kosmetiikka pitäisi kierrättää, siksi joutuvat sekajätteeseen. Pyrin käyttämään tuotteet loppuun, mutta osa aina vanhenee ja menee sisältöineen roskiin.  Kauneusvinkit-kanavan käyttäjä
 – Kuivajätteet päätyvät nykyään poltettavaksi jätevoimaloihin ja siellä ne ovat ihan oikeasti aiheuttaneet räjähdys- ja tulipalovaaratilanteita. Väärin lajitellut aerosolit ovat painepakkauksia. Siellä on sisällä herkästi syttyvää ainetta, kertoo asiakaspalvelu- ja viestintäpäällikkö  Mari Ilvonen  Etelä-Karjalan Jätehuollosta.
 Jos purkki on täysin tyhjä, voi pullon suuttimen irrottaa muovinkeräykseen ja itse purkin sijoittaa metallinkeräykseen. Hiuslakan lisäksi painepakkauksissa myydään muun muassa deodorantteja, muotovaahtoja ja muita hiustuotteita.
 Pakkaus on varmuudella tyhjä, kun purkki ei päästä pihaustakaan painaessa ja hölskyteltäessä.
 Miten kosmetiikka kuuluu kierättää?
 Selvitimme, miten kosmetiikasta syntyvät jätteet tulee kierrättää. Kysyimme myös kosmetiikan käyttäjiltä, miten tunnollisia kierrättäjiä he ovat.
 Vastaukset kerättiin Jodel-viestipalvelun kauneusvinkit-kanavalta. Kanavalla tuhannet kosmetiikkaan ja meikkeihin vihkiytyneet vaihtavat ahkerasti kauneusvinkkejä.
 Metallinkeräys: Varmuudella tyhjät metalliset painepakkaukset, pinsetit ja ripsentaivuttimet.
 Kynsilakka kuuluu vaarallisen jätteen keräykseen.  Silva Laakso / Yle
 Iholle, mutta ei roskikseen
 Kylpyhuoneen kaapista löytyy lukuisia purkkeja, joiden sisältöä läträämme huoletta iholle, hiuksiin ja kynsiin. Moni purkki kuitenkin on käytöstä poiston jälkeen vaarallista jätettä.
 Niistä tulee ongelma, josta ei pääse eroon oman taloyhtiön jätekatoksessa. Vaarallinen jäte luokitellaan ihmiselle ja ympäristölle haitalliseksi, ja sellaisia ovat esimerkiksi hiuslakat, partavaahdot, kynsilakat ja hajuvedet.
 Aivan vaivatonta vaarallisen jätteen kierrättäminen ei ole, sillä keräyspisteet sijaitsevat useimmiten keskustojen ulkopuolella sijaitsevilla lajitteluasemilla.
 Tiedän miten pitää kierrättää ja jos en ole varma, niin etsin tiedon. Pyrin täyttämään tuotteet loppuun ennen kuin osan uutta. Jos jokin tuote ei sovi, annan sen eteenpäin mieluummin kuin heitän pois.   Kauneusvinkit-kanavan käyttäjä
 Jotkut kosmetiikkamerkit ja kosmetiikkaa myyvät kaupat ottavat vastaan omien merkkiensä tyhjiä purkkeja, joita vastaan voi saada ilmaistuotteita tai alennusprosentteja. Ainakin Sokos kertoo verkkosivuillaan ottavansa vastaan myös vanhoja hajuvesiä ja kynsilakkoja.
 Lajitteluasemalta vaarallinen jäte päätyy poltettavaksi.
 ― Meiltä ne lähtevät Riihimäelle Fortumille, jossa ne käsitellään erilaisissa käsittelyprosesseissa. Niistä saadaan hyödynnettyä lämpöenergiaa lämmöksi ja sähköksi, kertoo Mari Ilvonen.
 Vaarallinen jäte: painepakkaukset, joissa tuotetta on jäljellä, kynsilakat, kynsilakan poistoaine, muotovaahto, hajuvedet.
 Tyhjä hiuslakkapurkki kuuluu metallinkeräykseen, täysi vaaralliseen jätteeseen.  Silva Laakso / Yle
 Onko kierrättämisellä merkitystä?
 Kierrättämisen tarkoitus on säästäää ympäristöä ja vähentää myös jätteiden hävittämisestä aiheutuvaa saastetta.
 Lappeenrannan-Lahden teknillisen yliopiston jätehuoltojärjestelmien professori  Mika Horttanainen  on avannut kierrättämistä esimerkiksi Suomen kuvalehden  Energiamurros-blogissa . Horttanainen havainnollistaa asiaa nelihenkisen esimerkkiperheen kautta. Hän kertoo, että suomalainen tuottaa vuodessa keskimäärin 12 kiloa metallijätettä ja 39 kiloa muovijätettä vuodessa.
 Tiedän miten kierrätetään ja pyrin niin tekemään. Kaappeihin jää kaikenlaista, mutta yritän vähitellen käyttää loppuun. En ole kovin nuuka jonkun rasvan päiväyksistä. Mutta hirveästi on kosmetiikkaa.   Kauneusvinkit-kanavan käyttäjä
 Jos nelihenkinen perhe alkaisi kierrättää vuosittain metallijätteensä, säästäisi se kasvihuonepäästöjä saman verran kuin 1 000 kilometriä autolla ajoa. Se tarkoittaa lähes Helsingin ja Saariselän (1 063 kilometriä) välistä etäisyyttä.
 ― Jos taas sama keskimääräinen perhe saisi mahdollisuuden kierrättää muovijätteensä (noin 39 kiloa per henkilö) muovin valmistukseen, vähentyisivät kasvihuonekaasupäästöt vastaavasti 1 600 kilometrin vuosittaisen ajomatkan verran.
 Muovinkeräys: tyhjät ja puhtaat muovipakkaukset, muoviset kannet ja suuttimet.
 Vaarallisen jätteen kierätys vaatii vaivannäköä. Osa kaupoista on onneksi alkanut ottaa vanhoja tuotteita vastaan myös myymälöihin.  Silva Laakso / Yle
 Muovia, lasia ja muita aineksia
 Päivittäiskosmetiikassa on paljon myös tuotteita, jotka hävitetään sekajätteen mukana. Oleellista on usein se, onko tuote tyhjä vai täysi. Tyhjän purkin voi huuhdella ja kierrättää oikeaoppisesti.
 Muovinen rasvatuubi kuuluu muovinkeräykseen ja metallikorkki metallinkeräykseen. Puhtaus on tärkeää, sillä likainen tuote voi homehtua, mikä voi vaikuttaa uusiopakkauksen laatuun. Jos kosmetiikkapurkki on hankalasti puhdistettava, on se järkevin viedä kuivajätteeseen.
 – Jos kovin paljon alkaa vedellä pesemään, niin se ympäristöhyöty kärsii siitä, sanoo laatu- ja ympäristöpäällikkö  Heidi Oksman-Takalo  Etelä-Karjalan Jätehuollosta.
 Minulla on aina seuraava tuote valmiina, en jotenkin kestä sitä, että jokin tuote on loppu.   Kauneusvinkit-kanavan käyttäjä
 Kosmetiikkapakkauksissa käytettävä lasi on useimmiten käsiteltyä opaalilasia, joka ei kuulu normaaliin lasinkeräykseen, vaan kuivajätteeseen.
 – Lasipurkeissa harvoin on mitään merkintöjä, mutta sellainen nyrkkisääntö on, että keräykseen kelpaavat elintarvikelasit, joissa on ollut syötävää tai juotavaa. Lasin värillä ei ole merkitystä, Ilvonen sanoo.
 Kuivajäte: Ripsivärit, luomivärit, huulipunat ja muut meikit. Peilit, likaiset muovipakkaukset, opaalilasiset pakkaukset, vanupuikot.
 Paljon kosmetiikkapakkauksia päätyy myös sekajätteeseen. Jos purkki ei ole puhdas, ei sen paikka ole muovinkierätyksessä, vaikka materiaansa puolesta se sinne sopisikin. Silva laakso / Yle
 Arvokkaita raaka-aineita
 Paljon kosmetiikkaa huuhdotaan myös viemäriin. Vaaralliseksi luokiteltavat nesteet, kuten hajuvedet, eivät viemäriin kuulu. Mutta viemäriin päätyy päivittäin saippuaa, meikkiä ja kuorintavoidetta.
 Jätevetenä ne kulkevat jätevedenpuhdistamolle, jossa suurimmasta osasta moskasta hankkiudutaan eroon. Ei kuitenkaan kaikesta, sillä edistyneimmätkään tekniikat eivät pysty puhdistamaan kaikkea jätevettä.
 Erityistä huolta luonnolle aiheuttavat haitalliset mikromuovit, joita on myös kosmetiikasta. Suomalaisessa kosmetiikassa mikromuovittomuudesta kertoo Joutsenmerkki.
 Hiuslakan osalta selvää, muuten menee sekajätteeseen. Pitäisi perehtyä tähän. Käytän tuotteet loppuun.   Kauneusvinkit-kanavan käyttäjä
 Mikromuoveja sisältävää kosmetiikaa tullaan tulevaisuudessa myös rajoittamaan. Euroopan kemikaalivirasto ECHA on suunnitellut EU:n laajuista mikromuovien rajoittamista. Rajoitukset tulevat voimaan asteittain.
 Kosmetiikan osuus mikromuovien päätymisestä vesistöön on noin prosentin luokkaa kaikesta mikromuovista. Kosmetiikan sisältämän muovin voi tarkistaa kosmetiikan tuoteselosteesta tai erityisten kännykkäsovellusten avulla.
 Moni kosmetiikka sisältää ympäristölle haitallisia mikromuoveja. Niiden käyttöä tullaan tulevaisuudessa rajoittamaan. Silva Laakso / Yle
 Alan asiantuntijoilla on selvä näkemys siitä, miksi jokaisen pitäisi kierrättää.
 ― Nykyään jätteet nähdään arvokkaana raaka-aineena. Kone ei koskaan pysty samaan lajittelutasoon kuin ihminen, muistuttaa asiakaspalvelu- ja viestintäpäällikkö Mari Ilvonen Etelä-Karjalan jätehuollosta.
 Biojäte: Pumpuli. Huomioi kuitenkin, että esimerkiksi pumpuli, jolla on poistettu kynsilakkaa, kuuluu kuivajätteeseen.
 Kaappeihin on kerääntynyt ylimääräistä jonkun verran, mutta olen ottanut projektiksi käyttää loppuun tuotteita, enkä osta uutta ennen kuin yksi on loppu. Kierrätys tuntuu vähän vaikealta. Hiuslakan tiedän, HSY:n sivuilla on hyvä haku onneksi.   Kauneusvinkit-kanavan käyttäjä
 Treenaa kierrättämistä Ylen testillä.  Testaa , oletko sinä lajittelun supersankari.

Käytämme ympäristölle vaarallista kosmetiikkaa, joka ei kelpaa edes tavalliseen roskikseen – opettele kierrättämään kylppärin kaapin sisältö oikein


Summary: Sámevegaani syö kasvisruuan lisäksi poronlihaa ja riistaa Saamenmaalta.

Oulun yliopiston Giellagas-instituutin opiskelija  Máren-Elle Länsman  on selvittänyt kandidaatintyössään veganismia ja on haastatellut työhönsä kolmea saamelaista vegaania.  Vegaaniruokavalio  perustuu kasvispohjaiseen ruokaan, joka ei sisällä eläinperäisiä ruokia.
 – Tutkielmassani tuli ilmi, että sámevegaani tarkoittaa sellaista vegaania, joka on saamelainen ja syö vegaaniruokavalion mukaan. Vegaaniruoan lisäksi sámevegaani syö myös poronlihaa, riistaa tai muita eläinperäisiä tuotteita, mitkä tulevat Saamenmaalta tai lähistöltä, kertoo Máren-Elle Länsman.
 Máren-Elle Länsmanin tutkielman mukaan sámeveganismi on tapa yhdistää saamelaisuus ja veganismi. Jokainen valitsee elintapansa ja tavan syödä, ja veganismia on mahdollista käsitellä omin tavoin.
 – Keskeiset tulokset olivat ne, että sekä vegaanit että sámevegaanit aloittivat ruokavalionsa suurin piirtein samalla tavalla tai samoista syistä. Syyt olivat eettisiä, ekologisia ja terveydellisiä syitä, sanoo Länsman.
 Máren-Elle Länsman on pohtinut jatkavansa tutkimusaiheella, mutta hän ei ole vielä varma jatkaako hän aiheen käsittelyä pro gradu -työssään.
 Pohjoisessa voi olla haastavaa löytää tuoreita kasviksia ja vihanneksia.  Toni Pitkänen / Yle
 Syömme kasvisruokaa, mutta kuitenkin samalla syömme luonnon kaloja ja lihaa.  Anne Olli
 Saamelaisnuoret  Sara Keränen  ja  Anne Olli  kertovat, että sámevegaani-käsite on heille tuttu entuudestaan. Länsmanin tutkielman mukaan he ovat sámevegaaneja, kun he syövät vapaana luonnossa kasvanutta lihaa ja kalaa.
 – Kyllä me olemme ystävien kanssa vähän vitsailleet, että on sámevegaani kun porohan on kuin sieni. Syömme kasvisruokaa, mutta kuitenkin samalla syömme luonnon kaloja ja lihaa, kertoo Anne Olli.
 Sara Keräsen mukaan ei ole sama asia syödä lihaa, joka on kasvanut luonnossa vapaana kuin erikseen ruoaksi kasvatettua ja tuotettua lihaa. Anne Olli myös näkee, että luonnossa kasvanut liha on eri asia kuin ruuaksi tuotettu liha.
 – Kyllähän se on eri asia kun kuitenkin tietää, että eläimellä on ollut hyvä elämä siellä metsässä ja se ei ole joutunut katsomaan vain seiniä koko elämäänsä, Olli pohtii.
 Sara Keränen on taas puolestaan joutunut selittämään, minkä takia hän on valinnut vegaanisen ruokavalion. Hänen mukaansa pohjoisessa voi olla haastavaa syödä vegaaniruokavalion mukaisesti, koska tuoreita kasviksia ja vihanneksia ei ole niin paljoa saatavilla ja veganismi ei ole yhtä yleistä kuin kaupungeissa.
 – Olen kyllä monta kertaa joutunut selittämään, että miksi olen vegaani ja minkä takia en syö tätä enkä tuota, selostaa Keränen.
 Máren-Elle Länsmanin tutkielman voit lukea  täältä .

Sámevegaani saattaa syödä myös lihaa – Máren-Elle Länsman selvitti saamelaisten vegaanien ruokatottumuksia


Summary: Oulussa, Jyväskylässä, Tampereella ja Turussa siirtymäajan uskotaan riittävän alkuperäislajeja syrjäyttävän vieraslajin tuhoamiseen.

Kansallisesti haitalliseksi vieraslajiksi luokitellun  kurtturuusun myynti- ja maahantuontikielto astui voimaan kesäkuun alussa . Myös kurtturuusun kasvatus on kiellettyä kolmen vuoden siirtymäajan jälkeen, 1. kesäkuuta 2022 lähtien.
 Oulussa, Jyväskylässä, Tampereella ja Turussa kolmen vuoden siirtymäajan uskotaan olevan realistinen. Sen sijaan pääkaupunkiseudulla siirtymäaika tulee tekemään tiukkaa.
 – Kolme vuotta on lyhyt aika. Ei se käsin lähde sieltä, vaan konetyötäkin joudutaan tekemään. Luulisin, että siihen saa menemään parisataatuhatta euroa, Korkeasaari Zoon kiinteistön- ja ympäristönhoidon johtaja  Hanna Kurki  toteaa.
 Myöskään Helsingin ja Espoon kaupungeilla ei uskota kolmen vuoden siirtymäajan riittävän. Ongelmallista on, että laji ei lähde yhtä helpolla kuin se leviää.
 Tästä on kyse Kurtturuusun Rosa rugosa -laji ja sen valkokukkainen muoto Rosa rugosa f. alba on molemmat luokiteltu kansallisesti haitallisiksi vieraslajeiksi. Kurtturuusua ja sen valkokukkaista muotoa ei saa päästää ympäristöön eikä tuoda Suomeen EU:n ulkopuolelta eikä myöskään toisesta EU-maasta. Niitä ei saa päästää markkinoille, välittää, myydä tai luovuttaa eteenpäin. Kurtturuusun kasvatus on kiellettyä kolmen vuoden siirtymäajan jälkeen, 1.6.2022 lähtien. Kurtturuususta jalostettuja tarhakurtturuusuja eli Rosa rugosa -lajikkeita ei tarvitse hävittää.
 Hiekkarannoilla kurtturuusu kykenee levittäytymään läpitunkemattomiksi tiheiköiksi vaakajuurakkonsa avulla ja syrjäyttämään siten täysin alkuperäisen merenrantalajiston. Kasvustot voivat laajentua jopa hehtaarien kokoisiksi ja haitata myös rantojen virkityskäyttöä.
 Pääkaupunkiseudun vihertoimen vastaavat kokoontuvat syksyllä puimaan tulevaa vieraslajitaistoa.
 – Kaunishan tämä olisi. Mutta jo vuodesta 2018 sitä on täältä poistettu ja silti se on leviämässä tuonne veden rajaan. Jos emme poistaisi tätä, niin parissa vuodessa tämä ranta olisi täynnä kurtturuusua, Espoon kaupungin vihertuotantopäällikkö  Anne Mannermaa  sanoo ja katselee kurtturuusujen valloittamaa Toppelundin hiekkarantaa.
 Oulussa, Tampereella ja Turussa siirtymäaika riittänee
 Oulussa kolmen vuoden siirtymäajan uskotaan riittävän kurtturuusun hävittämiseen, sillä Pohjanmaalla laji ei ole ehtinyt levitä yhtä laajalle kuin eteläisessä Suomessa. Myöskään erityisiä määrärahoja kurtturuusun hävittämiseen ei todennäköisesti tarvita.
 Kaupungin tavoitteena on edetä normaalin kunnossapitobudjetin puitteissa.
 – Viimeisenä vuonna voidaan tarkistaa tilannetta, jos esimerkiksi joitain isompia pensasryhmiä pitäisi uusia, mutta tarkempaa tietoa ei niistä vielä ole, Oulun kaupungin yhdyskunta- ja ympäristöpalvelujen ylläpitovalvoja  Niina Toivonen  täsmentää.
  Kaakkoisaasialainen karkulainen
 Alun perin Kaakkois-Aasiasta lähtöisin oleva laji viihtyy erityisen hyvin hiekkaisilla ja soraisilla merenrannoilla. Kurtturuusulla on vaakajuurakko, jonka avulla se pystyy levittäytymään läpitunkeutumattomiksi tiheiköiksi erityisesti hiekkarannoilla ja syrjäyttämään täysin alkuperäisen merenrantalajiston. Teiden varsille ja moottoriteiden keskitasoille kurtturuusua on istutettu, sillä laji sietää hyvin suolaa. Tienvarsi-istutukset villitsivät lajin leviämistä entisestään. Uusille kasvupaikoille kurtturuusu kantautuu pääasiassa lintujen syysmuuton matkassa. Kurtturuusu on erittäin hyvin sopeutunut vesilevintään toisin kuin muut ruusulajit. Kurtturuusun kiulukat ja siemenet kelluvat vedessä ja voivat ajelehtia veden mukana helposti uusille paikoille. Kurtturuusun hävittäminen ei onnistu välttämättä kerralla, sillä maan sisään voi jäädä juurakon kappaleita. Käsiteltävällä kasvupaikalla tulee tehdä jälkihoitoa tulevinakin vuosina, jotta laji saadaan varmasti hävitettyä lopullisesti. Lisätietoja:  www.vieraslajit.fi
 Myös lupiinin osalta ollaan Oulussa levollisia. Kurtturuusun tavoin sen levinneisyys on pohjoisessa niukempaa kuin eteläisemmässä Suomessa. Toivosen mukaan kiitos kuuluu innokkaille talkoolaisille, jotka ovat katkoneet lupiinien kukintoja ja estäneet näin haitallisen vieraslajin leviämistä.
 – Tällä viikolla on tullut tieto jo kolmesta talkooporukasta, Toivonen kertoo.
 Vaikka Tampereella kurtturuusua on kaupungin ympäristösuunnittelija  Jyrki Lehtimäen  mukaan kohtuullisen paljon, suunnitelmaa kurtturuusun hävittämiseksi ei ole vielä tehty. Kolmen vuoden määräaikaa pidetään kuitenkin Tampereella realistisena.
 – Kun suunnitelmat on tehty, on hyvinkin mahdollista, että kurtturuusu saadaan hävitettyä tavoiteajassa, Lehtimäki arvioi.
 Turussa kurtturuusutilannetta kartoitetaan parhaillaan. Turussa kurtturuusua on kuitenkin verrattain vähän, eikä sitä ole kaupungin toimesta koskaan istutettu kovin innokkaasti.
 Turun kaupungin kunnossapitopäällikkö  Mari Helin  arvelee, että kurtturuusun kitkeminen ja uusien kasvien istuttaminen niiden tilalle kustantanee noin 50 000 euroa.
 – Jos sitä löytyy, se poistetaan, Helin sanoo.
 Oulun tavoin myös Tampereella, Turussa ja pääkaupunkiseudulla vieraslajien kitkemistä edistävät aktiivisten kaupunkilaisten luotsaamat torjuntapartiot.
 Hiekkarannalle asetuttuaan kurtturuusu levittäytyy läpitunkemattomiksi tiheiköiksi ja syrjäyttää näin täysin alkuperäisen merenrantalajiston. Tiheiköt haittaavat myös rantojen virkistyskäyttöä. Panu Kunttu / WWF
 Jyväskylässä lupiinit suurempi riesa kuin kurtturuusut
 Jyväskylässä kurtturuusua aletaan kitkeä syksyn aikana. Myös siellä siirtymäajan uskotaan riittävän.
 – Uskoisin, että kurtturuusun kanssa pääsemme hyviin tuloksiin hallinnoimillamme alueilla tämän kolmen vuoden aikana. Kustannusarviota ei tällä hetkellä ole tehty, mutta kokonaisuudessaan puhutaan vähintään 100 000 eurosta, Jyväskylän kaupungin viherpalvelupäällikkö  Tuija Pajunen  kertoo.
 Kurtturuusujen lisäksi hävitettäväksi on määrätty erityisesti tienvarsilla rehottavat lupiinit, jotka on niin ikään luokiteltu  kansallisesti haitallisiksi vieraslajeiksi . Lupiinin osalta tilanne on Jyväskylässä haastavampi. Levinneisyys on Pajusen mukaan suurta.
 – Lupiinin siemenet säilyvät maaperässä vuosikymmeniä. Lupiinia on jo nyt hävitetty paikoitellen niittämällä ennen kukintaa ja tätä lisätään. Tämä tuo lisäkustannuksia, mutta niitä ei ole laskettu.
 Myös komealupiini on luokiteltu kansallisesti haitalliseksi vieraslajiksi, jota koskevat samat säännöt kuin kurtturuusuakin; sitä ei saa päästää ympäristöön eikä tuoda Suomeen, pitää hallussa, kasvattaa, kuljettaa, saattaa markkinoille, välittää, myydä tai muuten luovuttaa. Janne Lindroos / Yle
 Pajusen mukaan myös kuntalaiset ovat käärineet hihat ja ryhtyneet hävityshommiin. Jyväskylän kaupunki on järjestänyt yhteistyössä Japa ry:n kanssa vieraslajien hävitystalkoita. Lisäksi Jyväskylä on mukana viisivuotisessa Viekas Life -hankkeessa, jossa kaupunki selvittää lampaiden hyödyntämistä haitallisen jättipalsamin tuhoamisessa.
 Ympäristökysymyksiä herättävää torjunta-ainetta glysofaattia  Jyväskylä ei aio vieraslajien hävityksessä käyttää.
 – Jyväskylässä luottamushenkilöt ovat tehneet viime vuonna päätöksen glyfosaatittomuudesta eli glyfosaattia emme kaupungin omassa haitallisten vieraslajien hävityksessä käytä.
 Kurtturuusun Rosa rugosa -laji ja sen valkokukkainen muoto Rosa rugosa f. alba on molemmat hävitettävä vuoteen 2022 mennessä. Sen sijaan kurtturuususta jalostetut tarhakurtturuusulajikkeet saavat jäädä. Janne Lindroos / Yle
 Lue seuraavaksi:
 Näin tunnistat kielletyn kurtturuusun
 Vieraslajiasiantuntijan neuvo: Nyt keräämään lupiinikimppuja ja näivettämään kurtturuusuja

Kauniin kurtturuusun hävittäminen on Helsingin seudulla kallis ja jopa mahdoton paukku: "Kolme vuotta on lyhyt aika" – Muualla ollaan toiveikkaampia


Summary: 1 116 omaista ja selviytyjää vaativat 40 miljoonan euron korvauksia psykologisista haitoista.

Ranskalainen tuomioistuin on hylännyt vaatimuksen vahingonkorvauksista Estonia-oikeudenkäynnissä.
 Tuomioistuin päätti, ettei kahden yhtiön tarvitse maksaa miljoonakorvauksia Estonia-turmasta selviytyneille sekä turmassa menehtyneiden omaisille. Kanteen tekijät vaativat 40 miljoonan euron korvauksia psykologisista haitoista.
 Kanne oli nostettu lautan rakentanutta saksalaistelakka Meyer Werftia ja Estonialle merikelpoisuusluokituksen myöntänyttä ranskalaista Bureau Veritas -luokituslaitosta vastaan.
 Oikeuden mukaan kanteen tekijät eivät kyenneet esittämään todisteita siitä, että edellä mainitut yhtiöt olisivat osoittaneet vakavaa tai tahallista virhettä toiminnassaan.
 Kanteen nostaneet 1 116 omaista ja selviytyjää katsoivat, että lautan suunnittelussa, erityisesti keulaportin avaamisjärjestelmässä, oli tehty vaarallisia virheitä. Heidän mukaansa keulaportin avaamisjärjestelmä oli suunniteltu ja rakennuttu niin, että ajoneuvot pystyvät liikkumaan lautalta pois nopeasti.
 Omaisten edustajat nostivat kanteen vuonna 1996, mutta tapauksen ottamisessa oikeuslaitoksen käsiteltäväksi kesti yli 20 vuotta.
 Tallinnasta Tukholmaan matkalla ollut Estonia upposi syyskuussa 1994. Turmassa kuoli 852 ihmistä. Aluksesta pelastui vain 137 ihmistä.
 Estonian uppoamista tutkineen ryhmän loppuraportissa vuonna 1997 kerrottiin, että turman syynä oli lautan rikkoutunut keulaportti, joka ei kestänyt myrskyn rasituksia ja irtosi. Tämän vuoksi vesi pääsi virtaamaan autokannelle ja alus upposi.
 Lisää aiheesta:
 Ranskassa vaaditaan yhä kahta yhtiötä vastuuseen Estonian turmasta 25 vuotta uppoamisen jälkeen – tuomioistuin antaa ratkaisunsa tänään

Ranskalainen tuomioistuin torjui Estonia-uhrien vahingonkorvausvaatimukset


Summary: Vuonna 2013 julki tulleiden, ulkoministeriöön kohdistuneiden verkkohyökkäysten tutkinta siirtyy jatkossa Krp:lle, mikäli tulee ilmi uusia seikkoja.

Suojelupoliisi on toukokuussa keskeyttänyt tutkinnat ulkoministeriön verkkoihin kohdistuvista hyökkäyksistä.
 Supo keskeytti tutkinnan, koska rikosepäilyä ei voitu kohdistaa kehenkään henkilöön, kertoo suojelupoliisin viestintäasiantuntija Minna Passi.
 – Tutkinta koski kahta erillistä tapausta, joissa molemmissa oli peruste epäillä valtiollisia toimijoita. Supo tutki tapauksia kahtena törkeänä vakoiluna.
 Viestintäasiantuntija sanoo, että rikosoikeudelllisen vastuun kohdentaminen oli hankalaa.
 – Vastuun kohdentaminen oli vaikeaa, kun taustalla epäiltiin olevan valtiollisia toimijoita.
 Passin mukaan tutkinta avataan uudelleen välittömästi, jos uusia asiaan vaikuttavia seikkoja ilmenee. Silloin tapauksen tutkintavastuussa on keskusrikospoliisi.
 Lue lisää:
 Ulkoministeriön tietohallintopäällikkö salaisten tietojen verkkovakoilusta: "Kaikki on mahdollista"

Supo on keskeyttänyt ulkoministeriöön kohdistuneiden verkkohyökkäysten tutkinnan - molemmisssa epäiltiin valtiollista toimijaa törkeästä vakoilusta


Summary: Elina Kanerva on tottunut siihen, että matka kaupungilla etenee hitaasti.

Turkulaisella  Ilkka Kanervalla  (kok.) tuli keskiviikkona täyteen 16 000 päivää kansanedustajana. Testasimme Porin SuomiAreenassa, kuinka paljon ihmisiä konkariverkostoituja tuntee.
 Radio Suomen lounaissuomalaisessa iltapäivässä kuultiin torstaina, kun Kanerva asettui 100 metrin lähtöviivalle Porin kävelykadulle. Maaliviiva oli Eetunaukiolla.
 Moikkauskarkelot selosti Ylen  Ari Welling  –  voit kuunnella selostuksen Yle Areenasta .
 – Minulla on sellainen tapa, että mieluummin tervehdin kuin käännän katsettani pois ihmisistä, Ilkka Kanerva sanoo. Johanna Manu / Yle
 Toimittaja Welling pohjustaa lähtöä esittämällä laskelman, jonka mukaan Ilkka Kanervan pitäisi tuntea ainakin 16 000 ihmistä. Oletuksena on, että hän on tutustunut edes yhteen uuteen ihmiseen jokaisena päivä kansanedustajanurallaan.
 – Tulipa yllättävää matematiikkaa. Ehkä ei joka päivä tutustu sellaiseen uuteen ihmiseen, joka jää muistivarantoon, Kanerva puntaroi.
 – Se (tutustuminen uusiin ihmisiin) tulee vähän ryppäissä ja on sattumankauppaa. Luonnollisesti on paljon sellaisia, jotka jäävät vähän ohuemmalle tuntumalle. En ihan allekirjoita tuota sääntöä, että yksi per päivä.
 Kanerva arvioi etukäteen, että sadan metrin matkalle osuu tusinan verran tuttuja.
 Heinon pariskunta (kuvassa vasemmalla) on Kanervan hyvänpäiväntuttuja urheilupiireistä Raumalta.  Johanna Manu / Yle
 Ikethon starttaa. Tervehdyksiä ja nyökkäyksiä alkaa kertyä heti, mutta Kanervan pariskunta etenee pysähtymättä joitakin kymmeniä metrejä.
 – Ensimmäiset jutusteltavat, kaksi pariskuntaa, toisella miehellä on punainen pipo. Nyt jutellaan ja naureskellaan, selostaja supattaa.
 Mistä yhteydestä Raumalta tulleet  Hannu Heino  ja  Hannele Osmonen-Heino  tuntevat Ilkka Kanervan?
 – Kyllä melkein täytyy sanoa, että kasvoista tunnetaan. Ilkka tuntee ihan kaikki. Eihän hänkään ole turkulainen vaan Lokalahdelta, sehän on melkein Rauman esikaupunki, Hannu Heino valaisee kohtaamisen jälkeen.
 Aika moni tuttavuus on syntynyt urheilun ympäriltä.
 Taas edetään moikkaillen, kunnes Kanerva puikahtaa telttaan, Minun kirkkoni -osastolle jutustelemaan. Sillä aikaa pohjatyönsä tehnyt radioselostaja pudottelee triviaa.
 Kanervien  toukokuussa solmittu avioliitto  mainitaan, samoin ministerin arvonimi ja toisaalta myös valinta Suomen turhimmaksi julkkikseksi 25 vuotta sitten.
 Salainen kädenpuristus? Puoluetoveri Matti Niiranen on Kanervan puheissa "äijänpätkä". Johanna Manu / Yle
 Kanerva kaappasi tutun naisen halaukseen.  Johanna Manu / Yle
 – Olen jo seonnut laskuissa ihan täysin, mutta tusina oli ihan paperia. Kyllä tässä on jo tullut pari–kolmekymmentä tervehdystä ja tusinan verran ollut juttusilla, selostaja Ari Welling ynnäilee.
 Kanervat alkavat jo lähestyä Eetunaukiota. Pikkupoika kiipeilee lastenvaunuissaan. Kanerva käy juttusilla ja varoittelee putoamasta.
 Hyväntuulisuus tarttuu monissa kohtaamisissa Kanervan kanssa. Mari Kaunistola on porilainen kokoomusaktiivi. Johanna Manu / Yle
 Lyhyenkin kävelymatkan aikana kaupungilla riittää käteltäviä kuin Linnan juhlissa.  Johanna Manu / Yle
 Taas on aika pistäytyä esittelijöiden pakeille, tällä kertaa Fingridin osastolle. Löytyykö kartalta Lokalahti?
 – Siinä on valtakunnalliset voimakartat, katsoin kuinka tarkat ne ovat. Hyvät kartat tuntui pojilla olevan, ajantasaiset, Kanerva kehaisee.
 Haastematka on lopuillaan. Kymmeniä tuttuja osui matkalle, mutta tarkkaa lukua ei valitettavasti saatu.
 Kanerva kertoo rakastavansa ihmisten kohtaamista. Ajatus keskeytyy, sillä jälleen osuu juttusille tuttuja kasvoja. Nimiä ei äkkiä tule mieleen, asiayhteyksiä kylläkin.
 – Muistan sen toisen kaverin urheilun kautta kyllä. Sen hyvin auringossa olleen kaverin persoonan muistan hyvinkin.
 Ilkka Kanerva halaa, kättelee, taputtaa olalle ja lähestyy muutenkin ihmisiä välittömän lämpimästi. Johanna Manu / Yle
 Kanervan mukaan SuomiAreenassa otetaan rennosti. Ihmisten tapaaminen on kesällä muutenkin aivan toista kuin muulloin, jolloin aikataulut on nakutettu tiukasti kalenteriin.
 – SuomiAreenassa kun olet knaftin (vajaan) viikon verran, ei siitä mitään tule, jos olet pönötysasennossa.
 Seuraavaksi Kanervan ohjelmassa on tapaaminen ulkoministeriön korkean virkamiehen kanssa. Perjantaina hän on jo lentänyt Ukrainaan johtamaan vaalitarkkailijoita.
 – Täällähän tietysti tapaa näiden tapahtumien ulkopuolellakin... Moi, kato! Mitä äijänpätkä, Kanerva tervehtii taas ja ottaa vastaan onnitteluja.
 Pitkän miehen nimi muistuu mieleen pienen kaivelun päätteeksi.
 – Joo, hän on kokoomusaktiivi, jonka kesämökki on Pyhärannan Rihtniemessä ja hän on  Suvi Rihtniemen  aviopuoliso... Hän on  Niiranen Matti  nimeltään, helsinkiläiskaveri, hän on Helsingin kaupunginvaltuutettu muistaakseni.
 Mitään erityistä muistitekniikkaa Kanerva ei käytä, mutta arvioi nimi- ja kasvomuistinsa melko hyviksi. Eikä tervehtiminen toisaalta mitään maksa.
 – Olen vähän avomielinen ihminen, avoin luonne. Mieluummin tervehdin kuin jätän tervehtimättä. On huonompi tapa, jos joku kokee, että onpas se tullut koppavaksi kun ei edes morjensta.
 Kanervan kaupunkikierros päättyy kahvilaan. Marja Tiura käy tervehtimässä.  Johanna Manu / Yle

SuomiAreenan uusi urheilulaji Ikethon – yritimme laskea, kuinka monta ihmistä Ilkka Kanerva tervehtii 100 metrin matkalla


Summary: Avustusjärjestöt pitävät Isis-leirin humanitaarista tilannetta vaikeana.

Kansainvälinen lastenjärjestö Unicef vetoaa jäsenmaihinsa, että ne ottaisivat täyden vastuun Koillis-Syyriassa Al-Holin Isis-leirillä kammottavissa oloista kärsivistä lapsista.
 Tuoreessa  tiedotteessaan  järjestö alleviivaa, että kyse ei ole rikollisista vaan huonosti kohdelluista ja hyväksikäytetyistä lapsista. Järjestön mukaan lapset pitää palauttaa turvallisesti kotimaihinsa ja heidän kotouttamisestaan on pidettävä huolta.
 Lisäksi järjestö vetoaa kaikkia konfliktin osapuolia varmistamaan, että humanitaarisella avulla on esteetön pääsy leirille ja ylipäätään Syyriaan.
 Ylen tietojen mukaan leirillä on 11 suomalaisäitiä ja 33 suomalaislasta. Naiset ja lapset ovat päätyneet Isis-leirille terroristijärjestön menetettyä maa-alueensa Syyriassa ja Irakissa.
 Suomen hallitus ei ole vielä tehnyt  päätöstä siitä , haetaanko perheitä takaisin kotiin.
 Yhä enemmän ripulitapauksia
 Unicefin mukaan humanitaarinen tilanne Al-Holin leirillä on edelleen hyvin kriittinen, vaikka väkivaltaisuudet Syyriassa ovat jo laantuneet ja vähemmän ihmisiä saapuu leirille.
 Yli 40-asteinen helle vaikeuttaa oloja entisestään. Leirillä vastikään vieraillut Unicefin tiedottaja  Salam Al-Janabi  kertoo Ylelle sähköpostitse, että viimeisen kuukausi on aiheuttanut piikin raportoiduissa ripulitapauksissa.
 – Korkeat kesälämpötilat ja yleiset asumisolosuhteet leirillä heikentävät lasten terveyttä entisestään, Al-Janabi kirjoittaa.
 Al-Holin Isis-leirillä on yli 70 000 ihmistä. Heistä suuri osa on syyrialaisia.  Delil Souleiman / AFP
 Paahtavassa auringossa teltoista tulee kuin saunoja. Telttojen lisäksi leirissä ei juurikaan ole varjopaikkoja. Lisäksi kuumuus lisää juomaveden pilaantumisen riskiä.
 Myös esimerkiksi avustusjärjestö Punainen Risti on vastikään kuvaillut leirin  tilannetta "apokalyptiseksi" , sillä siellä olevat ihmiset ovat nälkiintyneitä, sairaita ja traumatisoituneita.
 Puhdas vesi houkuttelee leikkipaikalle
 Järjestöt kuljettavat puhdasta juomavettä Al-Holiin päivittäin, ja lisäksi leirissä on lastenjärjestön tiedottajan mukaan vedenpuhdistuspiste.
 – Leirillä jututtamani tyttö kertoi, etteivät aktiviteetit ole ainoa syy, miksi hän tulee mielellään Unicefin leikkipaikalle. Tyttö sanoi, että "täällä saan jääkylmää vettä", Al-Janabi kirjoittaa.
 Al-Janab kertoo, että jo ennen leirille tuloaan lapset ovat eläneet vaikeissa olosuhteissa. Sen vuoksi heistä monelta puuttuu esimerkiksi perusrokotukset. Leirillä on nyt järjestetty rokostuskampanjoita, joilla rokotepeittoa on saatu kurottua hieman umpeen.
 Unicefin tiedottajan mukaan kesän ripulitapaukset eivät ole tiettävästi johtaneet kuolemiin.  Maailman terveysjärjestö WHOn  mukaan alkuvuodesta lapsia kuoli leirillä muun muassa hypotermiaan.
 Al-Holin leirillä on noin 70 000 henkilöä. Unicef arvioi, että heistä 90 prosenttia on naisia ja lapsia. Lapsia on noin 50 000, ja heistä suuri osa on alle 12-vuotiaita.
 Lue lisää:
 Toteutuvatko lasten oikeudet, kun he joutuvat odottamaan al-Holin leirillä, että Suomi toimii? Asia ei ole millään tavalla mustavalkoinen, sanoo sisäministeri Ohisalo
 Yle Isis-leirillä Syyriassa: Leirillä on jopa 44 suomalaista, kertovat suomalaisnaiset videolla – "Haluamme takaisin Suomeen"
 Millaiset ovat olot Isis-leirillä Syyriassa? Mikä on Suomen kansalaisten tilanne? Paikalla käynyt Ylen toimittaja Antti Kuronen vastasi yleisön kysymyksiin
 Punainen Risti: Hakekaa kansalaisenne al-Holin leiriltä

Unicef vetoaa: Al-Holin lapsista on otettava vastuu – paahtava kuumuus on lisännyt ripulitapauksia leirillä


Summary: Keskustelutapahtuman pääteemoina olivat tulevaisuuden osaaminen ja innovaatiot.

Perjantaina päättynyt keskustelutapahtuma SuomiAreena keräsi Poriin järjestäjien mukaan viiden päivän aikana noin 73 000 kävijää.
 Tapahtuman yleisöennätys on parin vuoden takaa, jolloin kävijöitä oli tuhat enemmän.
 – Olemme suorastaan hämmästyneitä, että oikukkaasta säästä huolimatta yhteiskunnallinen keskustelu keräsi näin paljon ihmisiä paikalle, sanoo SuomiAreenan vastaava tuottaja, Mediahubin sisältöliiketoimintajohtaja  Mari Haavisto .
 SuomiAreenan pääteemoina olivat tänä kesänä tulevaisuuden osaaminen ja innovaatiot. Tilaisuuksia oli 200 ja niissä 1 000 puhujaa.
 Sosiaalisessa mediassa tapahtuma kiinnosti aiempaa enemmän.
 Esimerkiksi Twitterissä SuomiAreenan tavoittavuus tuplaantui. Perjantai-iltapäivään mennessä tavoittavuus oli yli 18 miljoonaa, kun se oli viime vuonna koko viikolla 9 miljoonaa.
 Ensi vuoden Suomi Areenassa puhutaan ainakin kestävästä kehityksestä. Ensi vuoden muut teemat ja yhteistyökumppanit kerrotaan syksyn aikana.
 Porin kaupunki ja Mediahub järjestävät Suomi Areenan ensi kesänä jo 15. kerran.

SuomiAreena keräsi Poriin yli 70 000 kävijää – "Yhteiskunnallinen keskustelu kiinnosti oikukkaasta säästä huolimatta"


Summary: Muusikko William Suvanteen mukaan yleisö oli yksi tämän kesän parhaista.

Lempääläiset lehmät pääsivät nauttimaan elävästä musiikista viime lauantaina, kun muusikko  William Suvanne  soitti niille saksofonia hääkeikan tauolla.
 Ei mennyt kauaa, kun laitumella laiduntavat lehmät saapuivat juoksujalkaa katsomaan, mistä on kyse.
 – Se oli ihan mieletöntä! Oli upeaa saada jakaa kulttuuria eri lajien välillä ja yleisö diggaili intensiivisesti musiikista, Suvanne sanoo.
 Videon perusteella lehmät syttyvät  Gerry Raffertyn   Baker Streetille , mutta Vaaleanpunaisen pantterin  The Pink Panther Theme  ajaa ne kauemmaksi.
 – Nyt se on täydellisesti todistettu, että  Baker Street  on lehmien keskuudessa suuri hitti. Lehmät ovat myös oivaltaneet, että tenorisaksofoni on soittimien kuningas, Suvanne sanoo ylpeänä.
 Musiikkia ja laulua on perinteisesti käytetty  karjan kutsumiseen . Usein kutsuhuuto koostuu yhdestä sanasta ja sävelestä, joita toistetaan. Ilmeisesti puhallinsoittimen ääni muistuttaa lehmien korvissa etäisesti kutsuhuutoa.
 "Cowboyt olisivat päässeet helpommalla"
 Videon kuvannut muusikko  Jussi Humaljoki  kertoo, että kaksikko sai idean  Youtube-videosta , jossa amerikkalainen maanviljelijä  Derek Klingenberg  soittaa pasuunaa niityllä ja lehmät saapuvat paikalle.
 Humaljoki arvelee, että sosiaalinen paine selittää lehmien käyttäytymistä. Kun yksi innostuu, on muiden seurattava. Siihen, miksi juuri puhallinsoitin tuntuu kiinnostavan lehmiä, Humaljoki ei osaa antaa vastausta.
 – En tiedä lehmistä sen enempää, mutta voisin kuvitella, että niitä kiinnostavat kaikki uudet jutut. Varmaan entisajan cowboyt olisivat päässeet helpommalla, jos he olisivat hankkineet saksofonit, Humaljoki sanoo.
 Humaljoen mukaan videolla näkyy vain osa tapahtumista. Lehmät jäivät kuuntelemaan pitkiäkin aikoja konserttia ja seurasivat soittajaa, kun tämä lähti kävelemään.
 Lue aiheesta lisää:
 Karjan kutsuhuudot kaikuvat kansanperinteenä
 Karjan kutsumahuudot

Muusikot viihdyttivät lehmiä hääkeikan tauolla – Katso videolta, kuinka lauma innostui saksofonin soitosta